text:
Nútímans rætt á Búnaðarstovuni
Vit eru farin at gera neyvar skrásetingar av seyðahaldinum í Heygshaga við tí í hyggju, at kunna gera ymiskar royndir við seyði. Til hetta arbeiði krevst nýggj rætt við góðum útbúnaði til skráseting, máting og viging. Og ein fyritreyt fyri, at slíkt arbeiði verður gjørt til lýtar, er, at arbeitt verður innandura.
Rættin
Í 2012 gjørdu vit nýggja rætt inni í tí stóru høllini í fjósinum. Rættin er 12x15 metrar og er býtt upp í 5 rúm – eitt stórt og fýra smá, og tey eru gjørd soleiðis, at seyður lætt kann rekast úr einum rúmi í annað, og dentur er lagdur á, at innrætta soleiðis, at eingin seyður má lyftast.
Sloka til seyðin - 38 cm breið
Seyðavekt
Tá seyðurin skal býtast í bólkar, verður hann rikin úr tí stóra rúminum gjøgnum eina sloku og beint inn í eina vekt. Har verður hann vigaður og síðani beindur gjøgnum slokur inn í rúmið, har hann skal vera. Slokan er so smøl – 38cm – at seyðurin ikki fær snarað sær á og vent við, men teir mugu ganga sama veg aftaná hvørjum øðrum. Rættin er gjørd úr timbri og er gjørd soleiðis, at hon kann takast niður og beinast til viks, um so er, at rúmið skal brúkast til annað endamál. Rættin er sett á verandi betonggólv, og í nøkur av rúmunum er strekkmetal lagt omanyvir.
Ætlanin er, at rættin og útbúnaðurin eisini skulu kunna brúkast um veturin til seyð, sum gongur út og inn, soleiðis at vit eisini kunnu viga og skráseta ymist um veturin.
Rættin bleiv tikin í nýtslu í várgongu í 2012, og verður brúkt aftur, nú heystfjøllini byrja. Royndirnar higartil vísa, at rættin hevur roynst væl. Fjósið stendur innangarðs góðar 100 metrar niðanfyri bøgarðin, og tí var neyðugt at gera viðtøkugarðar at leiða gonguna oman í rættina, og hetta bar væl til.
Strekkmetal omanyvir betonggólvið


c: text/html

text:
Tað var tann 30. januar í fjør, at ein maður veruliga gjørdist óður í Smyrjibreyðsbúðini í Niels Finsens gøtu.
Nøkur fólk av útlendskum uppruna vóru til staðar, umframt nøkur afturat, og fleiri vitni sóu og hoyrdi tann nú dømda millum annað siga hetta:
"Eg skal drepa allar muslimar - eg skal drepa tykkum. Muslimar skuldu blivi útruddaðir."
Tað stendur í dóminum, at maðurin skýrdi muslimar at vera "eitt lortafólk", "terroristar", sum ein bólk ið stendur fyri øllum kriminaliteti í Danmark og Svøríki, og sum vil bumba, drepa og yvirtaka alla verðina.
Viðkomandi segði eisini beinleiðis, at hann hatar muslimar, og um nakar har segði nakað ímóti, so skuldi hann sorla tey sundur.
Sambært grein 266 b í revsilógini er hetta eitt brot. Tað kemur undir at niðurgerða, háðað og hótta ein bólk orsaka av trúgv/etniskum uppruna. Viðkomandi varð meldaður, og í dag fall dómur í Føroya Rætti. Dómarin metti, at vitnini vóru greið, at júst tað sum fór fram varð greitt, og at tað var eitt alment stað, so hann gav ákæruvaldinum viðhald. Skuldsetti noktaði seg sekan.
Mælt var til tíggju dagsbøtur á 300 krónur sum revsing, ið er tað sum greinin ásetur. Hetta varð eisini dømt. Eisini skal tann dømdi gjalda sakarmálskostnaðin.
Ongantíð áður er nakar dømdur fyri brot á 266 b í Føroyum.

robotstxt: allowed

filter: keep


text:
Eftir drúgvar fyrireikingar fer hondbóltskappingin í gongd komandi viku. Bæði mansliðið og kvinnuliðið spæla fyrsta dystin í Klaksvík móti ávikavist Team Klaksvík og Stjørnuni.
Mikukvøldið 18. septembur kl. 20.00 verður Klaksvíkar Badmintonhøll karmur dyst í Okkara deildini millum Team Klaksvík og StÍF. Kvøldið eftir, hóskvøldið 19. septembur kl. 18.00, tekur Stjørnan móti StÍF í SMS deildini.
Broytingar eru, sum vera mann, farnar fram á leikaralistanum hjá øllum liðum, so tað verður áhugavert at síggja, hvussu okkara bestu lið leggja frá landi.
Vit heita á okkara viðhaldsfólk at møta fjølment at stuðla okkara liðum.
Seinastu tíðindi
Online skeið í barnahondbólti
Í komandi viku verður fyrsta IHF Children´s Handball Week. Hvønn…
Nýggjur venjari úr Norðurmakedónia
StÍF hevur sett nýggjan venjara. Borce Markovski úr Bitola í Norð…
Aðalfundur
Aðalfundur hjá St.Í.F. verður í bio-salinum í bygdahúsinum á Stro…
Gentur 10 a eru Føroyameistarar
Kappingarnar í næstbestu deildini og børnum verða ikki spældar li…


text:
Á triðju hædd í stóra bygninginum hjá Havnar Klubba letur skjótt spildurnýggj matstova upp undir navninum Geisa. Konseptið við Geisa er góðskumatur til ein lagaligan penga. Tað eru Pætur Skeel Nolsøe, og menninir handan Pizza 67 og Angus, sum standa fyri matstovuni. Hetta eru øll fólk, ið hava drúgvar royndir í matstovuvinnuni.
Geisa er ein nútímans matstova, sum borðreiður við einum múgvandi sjálvtøkuborðið. Á sjálvtøkuborðinum verður hópin av leskiligum kjøti, salatum, suppa og annað leskiligt. Ein kokkur sker kjøtið niður til tín, og í matstovuni gongur eitt starvsfólk við flógvum kipsi, og bjóðar á tín borðrisk.
Geisa er ætlað vaksnum fólki, sum vil njóta ein góðan bita í sera hugnaligum og núttímans umstøðum - alt hetta fyri ein lagaligan penga.
Geisa merkir login av eldi. Orsøkin til navnið er, at grillað kjøt verður snúvningsaksan á matarlepanum.


text:
Festspillene i Bergen er størsti festivalur av sínum slag í Norðurlondum, og er altjóða viðurkendur fyri sítt virksemi innan tónleik, opera, dans og sjónleik.
Hvørt ár bjóða tey eina imponerandi skrá av framførslum og listafólki, og m.a. hevur okkara egna Eivør spælt á festivalinum.
Vegna COVID-19 kundi festivalurin ikki fara fram, sum ætlað í ár, men í staðin hava tey lagt nógva orku í at skapa ein online festival, har góðskan er í hásæti.
Flestu tiltøkini eru beinleiðis stroymd, men summi eru upptøkur frá farnum festivalum.
Norðurlandahúsið, sum hevur samstarva við Festspillene i Bergen fyrr, hevur valt eina skrá av fjølbroyttum tiltøkum út, sum verða víst antin ígjøgnum talglda pallina Heimabitan ella beinleiðis á stórskíggja í húsinum.
##med2##
Á skránni eru fleiri nøvn, sum føroyingar kenna væl: Moddi, Bjørn Tomren (frá PolkaBjørn og KleineHeine), Víkingur Ólafsson, Marja Mortensson o.m.o.
Tiltøkini, sum Norðurlandahúsið hevur valt út, fevna um alt frá orðaskifti til symfoniorkesturkonsertir, frá barnasjónleiki til talgildar installatiónir.
Festspillene i Bergen er í døgunum 20. mai – 3. juni.
##med3##
##med4##


text:
Nýggi landsliðsvenjarin fær nýggjan Hyundai Tucson við á vegnum
Nýggi venjarin hjá danska fótbóltslandsliðnum, Åge Hareide, byrjaði 1. mars. Hansara uppgáva er at fáa landsliðið við til HM 2018. Hyundai, sum sponsorerar DBU, tryggjar at hann verður væl koyrandi - allan vegin - við tí nýggja, virðislønta SUV'num, Hyundai Tucson.
1. mars varð eitt vegamót hjá donskum fótbólti. Mortan Olsen, sum hevði vant landsliðið í heili 16 ár, takkaði fyri seg, og norrmaðurin Åge Hareide, tók við rórinum. Åge Hareide hevur fyrr havt góð úrslit við Brøndby, Rosenborg og Malmø FF.
Tá Åge Hareide tók við, var Hyundai Danmark sjálvandi á staðnum og handaði honum lyklarnar til ein spildurnýggjan Hyundai Tucson.
Hyundai Tucson, sum júst er komin á marknaðin, er ein sporligur SUV við bæði kraft og tign - ein sera hóskandi mynd av spælistílinum, sum Danmark hevur slóða fyri í mong ár, og sum Åge Hareide uttan iva fer at føra víðari.
Tað fer uttan iva eisini at telja sum pluss, at Hyundai Tucson er ein bilur, sum kom væl frá byrjan. Bilurin er millum mest seldu SUV'ar í Evropa og hevur fyri kortum fingið viðurkendu heiðurslønina, IF Design Award. Åge Hareide var eisini glaður og nøgdur, tá hann kundi enda dagin við einum túri nýggja SUV'num. Hyundai Danmark er eisini sera nøgdir við handanina.


text:
7715.12 - Skúla- og stovnsleiðsla, floks- og stovuleiðsla
Skeiðsnummar
7715.12
Heiti
Skúla- og stovnsleiðsla, floks- og stovuleiðsla
ECTS
13,5
Fortreytir
Treytin fyri at luttaka á skeiðinum er, at tann lesandi hevur staðið 1. og 2 ár á námsvísindadeildini
Endamál
Lesandi skulu fáa innlit í ástøði og empiriskar kanningar um skúla- og stovnsleiðslu. Hvørjar eru felags avbjóðingarnar, og í hvørjum førum eru hesar báðar leiðslutilgongdirnar ólíkar. Har umframt skulu tey nema sær kunnleika um og førleika at arbeiða við floks- og stovuleiðslu. Hetta eru hugtøk, fyribrigdi og amboð úr ávíkavist skúlaheiminum og frá dagstovnaøkinum, ið kunnu nýtast til at skapa trivnað og gott læringsumhvørvi fyri einstaka barnið.
Innihald
Skeiðið er skipað í 3 partar: Skúla og stovnsleiðsla Hvør er misjónin á fólkaskúla- og stovnsøkinum? Lógarverk – fólkaskúlalógin, dagstovnalógin, politiski myndugleikin, játtan, treytir og tíðarrák, strategisk leiðsla, o.a. Floksleiðsla og stovuleiðsla Floksleiðsla (classroom management) Námsætlan og námsfrøðlig stevnumið sum amboð og vegvísi Læring og læringsleiðsla Relatiónir, viðurkennandi námsfrøði At læra og/ella spæla Samstarv ímillum lærarar og námsfrøðingar Tvørgreinalig praksis Inklusjón
Læru- og undirvísingarhættir
Fyrilestrar og lærarastýrd undirvísing, uttanseturs fyrilestrarhaldarar, fakligar tvírøður og samrøður, næmingaframløgur og kjakfora, ymiskar skrivligar venjingar og eftirmetingaruppgávur, ið hava til endamáls, at tann lesandi lærir fakliga próvførslu, bólkaarbeiði, at greiða og greina ítøkiligar casir o.a.
Læruúrtøka
Við skeiðslok skulu tey lesandi megna At seta orð á, hvat ástøði og kanningar siga um førleikan hjá skúla - og stovnsleiðslu at megna dagligu leiðsluuppgávuna og fáa hana at sampakka við lógarkarmar, rák uttaneftir, politisku skipanina og krøv frá foreldrum og samfelagnum sum heild. At geva eina breiða lýsing av hvussu skúla- og stovnsleiðsla fóta sær í dagliga fjøltáttaða krosstrýstinum, sum er ein treyt, tá ið arbeitt verður við mennsikjum, At grunda um og ímynda sær, hvussu ein sum leiðari kann fremja strategiska leiðslu, tá ið misjónin er ein “bundin uppgáva”, og rásarúmið til visjónir er knýtt at fíggjarjáttan, sum framhaldandi er í lægra lagi Skeiðslýsing Duga at geva dømir um, hvørjar avbjóðingar og møguleikar eru í leiðsluuppgávuni, og hvussu hetta ávirkar starvsfólk , foreldur og børn. At eftirmeta arbeiði og fakligu dygdina í arbeiðinum, sum verður framt í skúla og á stovni At greiða og greina tann logikk, sum er í ástøði um, hvussu námsfrøðingar og lærarar kunnu samstarva , herundir inklusión – og duga at vísa á, hvønn leiklut leiðslan hevur í hesum høpi. At skilja ímillum, samanbera og fyrihalda seg kritiskt til ástøði, hugtøk og fyribrigdi um floks- og stovuleiðslu, læring, læringsleiðslu og didaktik í skúla, eins væl og á stovni At meta um frágreiðingarkraftina í ymiskum ástøði um relatiónsførleika hjá starvsfólki og leiðara, og hvussu hetta ávirkar m.a. hugalagið í skúla og á stovni, umframt hvussu leiðslan kann bera so í bandi at hesi viðurskifti eru í lagið, so at ... skúlabarni mennist í treysti til sín sjálvs, og barni á stovni ... verður ment og menta á fullgóðan hátt.
Próvtøkuháttur
Við skeiðslok skulu lesandi skriva eina spurdómsstýrda uppgávu, sum verður skrivað í bólki (max. 3 lesandi), ella einsæris. Uppgávan skal verjast munnliga. Ein lesandi 10-15síður Tvey lesandi 12-17 síður Trý lesandi 14-18 síður
Próvdøming
Uttanhýsis
Próvtalsstigi
13-talsstigin
Lestrarlisti
Verður útflýggjaður við skeiðsbyrjan
Ábyrgd
Súsanna Olsen


text:
Statoil fer møguliga at skerja talið á starvsfólkum við 500 næstu trý árini, skrivar Stavanger Aftenblad sambært TDN Finans. Samstundis boðar Shell Norge frá, at tað fer at senda 231 fólk til hús, skrivar Aftenposten. Statoil hevur
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Menniskjan vil heldur líða enn at viðganga, at hon hevur skeivt"
Søren Kierkegaard


text:
U8 kappingar, leikárið 2018/2019
Dagført 29. august 2018 kl. 21:32
Kappingaryvirlitið
Skráin kemur seinni.
Samanumfatandi um U8 hondbólt
Grundleggjandi verður ikki dømt í U8 hondbólti. Børnini skulu læra at flyta seg frítt og so nógv sum gjørligt. Á henda hátt fáa tey fatan av bæði rúmi og spæli. Við øðrum orðum verður ikki “dømt” fyri t.d. fet, yvirtraðk og dribl. Men um ein leikari t.d. áhaldandi rennur allan vegin fram og leggur bóltin í málið, so er tað uppgávan hjá venjaranum at taka hana/hann til síðis og greiða henni/honum frá um fet og yvirtraðk. Tí hóast alt er ætlanin við U8 hondbóltinum, at børnini læra hondbóltsspælið.
Um kappingarskipanina
Leikararnir eru jú nýbyrjarar – tað er her at størsta rekrutteringin til hondbólti fer fram. Av tí at broytingar koma fyri gjøgnum árið, verður meldað til av nýggjum til hvørja kapping. Seinasta freist at melda til kapping er hósdag í vikuni áðrenn kappingina, altso 9 dagar frammanundan at kappingin er. Til ber at síggja hetta í HSF kalendaranum.
Um kappingina er at siga, at spælt verður í bólkum og bólkarnir verða býttir upp eftir aldri og eisini eftir førleika. Grundleggjandi er elsti bólkur fyri eru tey, sum eru 8 ár og ganga í 2.fl, miðbólkurin fyri tey, sum eru 7 ár og ganga í 1. flokki og yngsti bólkurin fyri tey, sum eru 6 ár og ikki farin í skúla enn. Venjararnir gera so tillagingar í mun til førleikar. Nevnast skal, at í summum førum er tað neyðugt at flyta lið upp – ella niður – í bólk fyri at fáa býtið at ganga upp. Bólkarnir mugu ikki hava minni enn 6 lið og ikki meira enn 8 lið.
Kappingin er soleiðis sett saman, at hvørt lið fær í minsta lagi 3 dystir.
Leik-leiðbeiningar og fakta um U8 hondbólt
- Dystirnir á øllum trimum vøllunum byrja og enda samstundis. (Vertsfelagið syrgir fyri vestum)
- Eitt lið er: 5 leikarar á vøllinum í senn, 4 útispælarar + málmann.
- Spælt verður 2×7 min., hálvleikur er 2 min. Harafturat eru 4 min. settir til at skifta vøll. Tilsamans tekur ein dystur 20 min.
- U8 er spælarar, sum ikki hava fylt 9 ár fyri 1. januar í kappingarárinum, ella sum í fólkaskúlanum eru innskrivað at ganga í 2. flokki ella lægri flokki.
- Bóltur: Trial/Trio soft str. 0 (null) minibóltur.
- Í dystunum eru ikki dómarar sum so. Hinvegin eru venjararnir hjá báðum liðunum vegleiðarar og stýrarar av dystunum – í konstruktivum samstarvi!
- Leiðbeinandi verður ikki “dømt” fyri t.d. fet og yvirtraðk. Men um ein leikari t.d. áhaldandi rennur allan vegin fram og leggur bóltin í málið, so er skilagott at taka hana/hann til síðis og greiða henni/honum frá um fet og yvirtraðk. Tí hóast alt er ætlanin við U8 hondbóltinum, at børnini læra hondbóltsspælið.
- Um vegleiðararnir/ venjararnir meta, at tað er ov stórur munur á liðunum, kann veikara liðið fáa ein eyka leikara inn á vøllin.
- Tað er loyvt at verja allastaðni á vøllinum. Tó eru tað bara málmenninir, sum kunnu fara inn í málfeltið – hjá sær sjálvum.
- Tá ið eitt lið annahvørt skorar mál ella missur bóltin – skulu leikararnir á hesum liði ”heim” at nema við málfeltlinjuna, áðrenn teir aftur kunnu fara at royna at fáa bóltin frá hinum. (Á henda hátt, fær liðið, sum fer í álop, stundir til at spæla seg nakað fram eftir vøllinum – og harvið læra at renna við bóltinum, avlevera, dribla, áðrenn tað verður álopið av hinum liðnum. Og liðið, sum var í álopi, lærir at “renna aftur”, tá ið bólturin er mistur.
- Eftir hvønn dyst skulu leikararnir stilla upp at taka í hondina á hvørjum øðrum
Hugsanirnar handan hugtakið “Totalhondbóltur”:
Dentur verður lagdur á tað, sum tú “kanst/sleppur” heldur enn tað, “tú ikki kanst/ikki sleppur”, t.d. :
- Tú kanst kasta bóltin í málið
- tú kanst spæla bóltin til hini
- tú kanst nema við hini
- tú kanst vera allastaðni á vøllinum og
- málverjin kann fara í álop saman við hinum
Gevið gætur
Fyri at tryggja at bóltar altíð eru tøkir skal hvørt lið hava í minsta lagi ein bólt við.
At fyriskipa í sambandi við U8 kappingar
Vertsfelagið
- At syrgja at fáa hallarvørðin at skipa fyri, at mikrofon og ljóðanlegg er klárt
- At fólk er at tosa í mikrofon, so hvørt tað er neyðugt gjøgnum dagin
- At møguleiki er hjá áskoðarum o.ø. til kaffi/te og køkur (umráðandi fyri hugnan) – Tað er upp til feløgini at gera av um tikið verður fyri tað ella ikkiil tykkum.
- At tit prenta dystarætlanina á nøkur ørk at hanga upp í høllini, so fólk kunnu fylgja við
- Hava vestar tøkar
- Hava bóltar tøkar
Heitt verður á vertsfelagðið at skipar fyri, at myndir verða tiknar gjøgnum dagin og at senda tær til hsf@hsf.fo.
Kappingaravgreiðslan
- Fimm min áðrenn kappingin skal byrja skal “U8 teksturin” verða lisin upp.
- - tak tekstin niður her: At lesa upp um U8
- Byrja kappingina til tíðina
- Floyta til hálvleiks osfr.
- Floyta dystirnar av og liðini flyta vøll
- Tá ið næsta umfar fer í gongd
Hetta skal so endurtakast hvørja ferð ein nýggjur bólkur byrjar.
Nevnd og ábyrgdarpersónar


text:
Vit fara nú á 24.fo undir at viðgera fiskivinnunýskipanina á 24.fo og skrivar Norðlýsið í dag at Fiskimálaráðharrin ætlar at seta eina striku í sandin og spurningurin er hvat er útgangsstøði fyri hesium markaskjalið – skillilinju. Greinin verður dagførd.
“Landstýrið skýtur upp at ”Verandi aktørar hava ”leingingarmøguleikar” til ein ásettan part fyri ávíst tilfeingis gjald” og eitt mark – ein strika verður settt í sandin – har gjørt verður greitt hvat eru verandi og ”nýggj” rættindi. Norðlýsið
Sum skilst, so er útgangstøðið hjá landsstýrinum ein tvídeild skipan. Ein partur av tilfeinginum verður útbjóða 1 – 7 ár og ein annar partur av tilfeinginum verður sokallaður ”Leingingarpartur”. ” Skrivað hevur John William Joensen 08.02.2017 – Greinin á Norðlýsinum kann lesast her
í 2011 stóð Høgni soleiðis: í vinstru hond við 153.000 túsund tonsum, sum per capita vildi svara til, at ávikavist ein danskur og enskur myndugleiki stoð og skuldi býta út eina kvotu uppá ávíkavist 15 og 150 milliónir tons og við einum virðið uppá 6 krónum pr. kg til ávíkavist 90 og 900 milliardir.
Sambært Óla Jacobsen so hava nakrir floksformenn býtt út og avgjørt hvør skal liva og virka í Føroyum.
Kunnu nakrir floksformenn uttanum løgtingið í einari sínamillum semju taka avgerð um hvør og hvørjar familjur skullu liva í Føroyum?
Spurningurin sum eftir stendir er: Kann ein semja millum nakrar tilvildarligar floksformenn standa omanfyri lógina ella var hon innanfyri lógarinnar karmar?
Óli Jacobsen sigur í viðmerking á FB á Norðlýsinum:
Tann avgerandi spurningurin í hesum sambandinum er óansæð, hvar verður strikan í sandin sett:
Verður strikan í sandin sett til tað, sum var galdandi áðrenn m.a núsitandi landstýrismaður Høgna Hoydal saman við Kaj Leo og Poul Michelsen undirskrivaðu langtíðarsemjuna í 2011 ella verður strikan í sandin sett til eitt seinni tíðspunkt?
Langtíðarsemjan frá 2011 hevði tvey aspekt, øðrumegin at býta makrel út í 2011 og hinumegin at syrgja fyri burðadyggari botnfiskaveiðu – áðrenn 2015
Í 2011 hevði Høgni soleiðis:
í vinstru hond við 153.000 túsund tonsum, sum per capita vildi svara til, at ávikavist ein danskur og enskur myndugleiki skuldi býta út eina kvotu uppá ávíkavist 15 og 150 milliónir tons og við 6 krónum pr. kg til eitt virðið uppá ávíkavist 90 og 900 milliardir
í høgru hond hevði Høgni eitt tilmæli frá Havstovuni sum hevði staðfest at toska og hýsustovnurin varð kollapsaður og at øll botnfiskaveiðu eftir toski og hýsu helst skuldi steðga (tilmæli í 2009 var totalstopp)
”langtíðarsemja millum Samgongu, Tjóveldi og Framsókn”
flokkarnir vóru samdir um hettar býtið av teimum 118.000 tons.
• Nótaskipini 35. 000 tons uttan gjald
• Nótaskipini 25.000 tons fyri 25 oyru pr. kg
• Felagskvota við hámarki 38. 000 tons fyri 25 oyru pr. kg (hámark 4.000)
• Bjóðast á marknaði 20. 000 tons
Tað skal viðmerkjast at felsgskvota við hámarki var til øll reiðaríðir við fiskiførum undir føroyskum flaggi uttan mun til um hesi sambært lógina høvdu veiðiloyvi til føroyskan ella fremmandan sjógv og uttan mun til nær veiðiloyvi til hesi fiskifør á fyrsta sinni vóru útskrivað. Talan var sostatt um Barentshavstrolarar, rækjutrolarar, internationalar trolarar, ídnaðartrolarar, lemmatrolarar, partrolarar, línubátar útróðrarbátar, garnaskip, skeljaskip v.m vóru koyrd í ein bólk og hvør av hesum kundi fiska 4.000 tons, tvs at 10 fiskifør einsamøll kundu fiska alla kvotuna.
Spurningurin er:
kunnu nakrir floksformenn uttanum løgtingið í einari sínamillum semju taka avgerð um hvør og hvørjar familjur skullu liva í Føroyum?
kann ein semja millum nakrar tilvildarligar floksformenn hava virknað uttan at hon er farin gjøgnum Løgtingið?
Lá LÓGIN UM VINNULIGAN FISKISKAP á borðinum tá langtíðarsemjan var gjørd?
Hvar fer Høgni at seta strikuna í sandin?
Kelda: FB – Óli Jacobsen


text:
Mentanarnátt á Tvøroyri - Samrøða: Páll Jarnfoss
Ljóðbrot úr sendingini NOVA úr Suðuroynni
Sendingin var send beinleiðis á R7 mikudagin 29. mai 2019 úr Glasstovuni á Tvøroyri kl. 13-15.
Birgir Waag Høgnesen legði til rættis.
Trýst á pílin omanfyri fyri at hoyra sendingina.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Vespureiðrið (145) - 3. aug. 2020
Samrøða: Bjarti Mohr um amerikanska forestavalið 2020
Hildu Ólavsøku á Lúsabankanum
Strandferðslan eigur ongi skip
Ein í koronakø: Vit larraðu okkum fram í næstan seks tímar
Petur Hans Dahl. veðurfrøðingur: Veðurvánir fyri hesa vikuna (vika 32)
Til lukku Bárður
Obama stuðlaði islamum at byggja mosku, har Twin Towers stóðu
SLEIPIBÁTURIN – vanlig sjón á Skálafjørðinum
Størsta vinningsbýti nakrantíð í Evropa
Suðuroyar Sjúkrahús: Vit pota eisini í dag leygardagin 8. august
Kendist gott at koma her
Borgarstjóri: Haldi tykkum burtur í kvøld
Venjarafelagið: Vit undrast yvir, at ávísir venjarar fáa loyvi til at standa á odda fyri sínum liði
Fleiri sendingar verða bodnar út á KVF.fo
Við fastur síni til konsert
Á Torginum 4. aug. 2020 - Samrøða: Betty og Jógvan við Keldu (uppt. sept 2010)
Fyritøkur sum Burberry, Nike og H&M brenna síni avlopsklæði
M. C. RESTORFF SJEYTI
So eksploderaði smittan: 14 nýggir koronatilburðir
Danmark setir fleiri lond á gula listan
Góðu tit, sum ráða fyri borgum, latið tann blomstrandi partin av tí almenna fáa frið
Í samfull 40 ár hevur Magni staðið fyri startinum
Miðil: Ein matstova í Eysturoynni helt ikki kunngerðina
Samband
Postboks 226
FO-600 Saltangará


text:
7384.14 - Kristni og átrúnaður í framhaldsdeildini
Skeiðsnummar
7384.14
Heiti
Kristni og átrúnaður í framhaldsdeildini
ECTS
10,5
Fortreytir
Lesandi, sum ikki hava tikið 7381.12, mugu sjálv seta seg inn í ávís viðurskifti, sum eru partur av hesum skeiði, so sum námsætlan og grundleggjandi religiónsdidaktisk og faklig viðurskifti
Endamál
Endamálið við hesum skeiði er at brynja tey lesandi til at undirvísa í kristni og átrúnaði í framhaldsdeildini
Innihald
Viðgera námsætlanin við serligum atlitið til støðisførleika krøv, ið eru knýtt at lærugreinini kristnikunnleiki og átrúnaður í framhaldsdeildini. Undirvísingartilfar, ið verður nýtt í kristni og átrúnaði í framhaldsdeildini. Átrúnaður, lívsfatan og siðfrøði. Heimsátrúnaður og lívsákoðanir. Didaktikkur.
Læru- og undirvísingarhættir
Bólkaarbeiði, flokssamrøður, fyrilestrar og starvsvenjing. Lesandi hava møti- og luttøkuskyldu.
Læruúrtøka
Hin lesandi skal megna at: viðgera, meta um og nýta námsætlanina í undirvísingini í framhaldsdeildini, sum viðvíkur kjarnuøkjunum og støðisførleikunum, leita eftir og meta um undirvísingartilfar, ið hóskar undirvísingini í framhaldsdeildini, viðgera og meta um úrvald evni í kjarnuøkinum “Átrúnaður, lívsfatan og siðfrøði”, viðgera heimsátrúnað og líváskoðanir og gera eina samrøðu við ein persón, ið ikki hevur somu lívsáskoðan/trúgv sum tann lesandi.
Próvtøkuháttur
Próvtøkan er grunda á tvær uppgávur, tann fyrra er ein samrøða, meðan hin er ein uppgáva á umleið 10 síður um eitt síðfrøðiligt evni. Samrøðan: Tann lesandi skal gera ein samrøðu við ein persón, ið ikki hevur somu lívsáskoðan/trúgv sum tann lesandi. Tann lesandi skal menna eitt spurnarblað, ið verður góðkent av vegleiðarnum. Spurningarnir skulu hava ein komparativan kvalitet. Uppgávan: Tey lesandi skulu skriva eina uppgávu á umleið 8-10 síður um eitt siðfrøðiligt evni tey sjálv velja. Tey lesandi skulu lýsa og kritisera ymsar meiningar, ið eru knýttar at evninum. Tey lesandi skulu eisini duga at seta evni í ein søguligan og samfelagsligan samanhang.
Próvdøming
Innanhýsis
Próvtalsstigi
P-talsstigin
Ábyrgd
Sámal Mikkelsen


text:
Upplýsingar um ílegurnar hjá tí einstaka kunnu í prinsippinum hava við sær, at viðkomandi er fyri mismuni eitt nú í sambandi við trygging og starvssetan. Í føroysku Ílegulógini verður lagt upp fyri hesum við soljóðandi áseting í §10, stk. 2: “Ein og hvør mannamunur móti einum persóni, grundaður á hansara íleguarv, er bannaður.”
Sí Ílegulógina.
Tryggingaravtalulógin ásetir harumframt, at tryggingarfeløg ikki hava loyvi til at brúka upplýsingar um ílegur hjá tryggingartakara. Í § 3a stendur: "Í samband við ella eftir, at ein avtala er gjørd sambært hesi lóg, kann felagið ikki biðja um, fáa til vega, taka ímóti ella nýta upplýsingar, ið kunnu lýsa ættarbregði hjá einum persóni og vandan hjá hesum at menna ella fáa sjúkur. Felagið kann ei heldur krevja kanningar, ið eru neyðugar fyri at fáa slíkar upplýsingar til vega."
Kelda: Health - Centre for Genetic Education, Australia


text:
Betri kor til verkafólkið og familjurnar
2019-07-07 19:33
Tað eru viðurskifti, sum seta verkafólk og familjuna í bíðustøðu, og sum ræna okum dýrabara samveru við okra medmenniskju. Viðurskifti, sum ikki fremja lívsgóðsku, men strongd og taka virðismikla tíð frá okra kæru. Í Føroyum hava hesi viðurskifti ligið órørd í fjøruti ár, meðan okra grannalond hava tikið fatt um og virðismett arbeiðsfólk og familjuna.
Øll, sum kunnu, skulu arbeiða. Tað er sjálvur kjølurin í okra vælferðarsamfelagi. Men arbeiðsmarknaðurin skal vera skipaður soleiðis, at hann fremur lívsfrælsi – ikki strongd.
Starvsmannafelagið hevur sett nøkur kjarnumál fram, og gleðiligt er, at hesi koma væl undir politisku mál Javnaðarfloksins og míni hjartamál. Eitt teirra er at stytta arbeiðsvikuna frá 40 niður í 37 tímar uttan lønarminking. Hetta fer at skapa betri samanhang millum arbeiðslív og frítíð , minka strongd hjá arbeiðsfólki, umframt at sambandið við familju og nærvera verða styrkt. Allar kanningar vísa, at tað loysir seg at gera hetta, og at nógv meiri fæst burturúr arbeiðinum, hóast arbeiðsvikan er styttri.
Tá 8 tímar av degnum eru farnir, er lítið eftir enn at skunda sær at avheinta børnini og heim til húsar. Um børn ella foreldur hava frítíðarítriv, so skal tíð leggjast av til tað eisini, meðan sambandið við familjuna alsamt minkar. Bara 3 tímar av vikuni gera alstóran mun fyri børnini, fyri verkafólkið og fyri okum sum menniskju í heilatikið.
Tíðaravmarkað og parttíðarstørv mugu tryggjast
Tíðaravmarkað og parttíðarstørv mugu tryggjast á tann hátt, at tað gerst møguligt og hugaligt at hava hesi størv. Fólk í tíðaravmarkaðum starvi mugu verjast og tryggjast soleiðis, at tey hava sømilig rættindi á arbeiðsmarknaðinum, tí hesi størv gerast alsamt meiri vanlig.
Okur mugu eisini styrkja rættin hjá teimum, sum arbeiða niðursetta tíð, men sum vilja arbeiða fulla tíð. Hetta er tó fyrst og fremst eitt mál fyri arbeiðsmarknaðarpartarnar – fakfeløg og arbeiðsgevarar.
Harumframt mugu viðurskifti innan arbeiðsloysi og arbeiðsloysisskipanina eftirmetast, m.a. mótrokningar í ALS skipanini til parttíð og tíðaravmarkað størv, men eisini frítíðarlønin. Um tú hevur forvunnið tær frítíðarløn men gerst arbeiðsleysur, so verður ALS útgjaldið mótroknað frítíðarlønini fyri mei. Tískil mugu verkafólk brúka frítíðarlønina at liva fyri og møguleikin til frítíð er burturi. Broytast skal!
Arbeiðsmarknaðardepil og útbúgvingar
Ongin ivi er um, at ófaklærd mugu hava nógv fleiri møguleikar at kunnu eftirútbúgva seg. Her hugsi jeg serliga um vaksnamannaútbúgvingar og førleikamennnandi skeiðsskipanir, sum menna verkafólkið til ein alsamt broytandi arbeiðsmarknað.
Arbeiðsmarknaðurin broytist, ferðavinnan tekur dik á seg og tænastuvinnan er alsamt vaksandi. Okur mugu ásanna, at tó at fiskivinnan er grundarlagið undir okra samfelag, so hevur tøknin og automatisering ta avleiðing, at tørvurin á arbeiðsfólki minkar. Við hvørjari nýbygging ella tøkniligum frambroti kunnu fólk gerast arbeiðsleys. Tí er tað týdningarmikið, at okur hava vaksnamannaútbúgvingar og skeiðsskipanir, sum førleikamenna ófaklærd til onnur størv á arbeiðsmarknaðinum, og sum samsvara tørvinum á arbeiðsmarknaðinum.
Øll eiga rættin til arbeiði. Men øll skulu eisini eiga rættin at mennast á arbeiðsmarknaðinum.
Ein framtíðarætlan má vera at stovnseta ein arbeiðsmarknaðardepil, sum samskipar hesi viðurskifti , men sum eisini skal vera liður millum arbeiðsgevaran, fakfeløg og arbeiðsfólkið. Alt hetta krevur fyrst og fremst upplýsingar og hagtøl um føroyska arbeiðsmarknaðin og um korini hjá verkafólkinum. Tí mugu umfatandi raðfestingar og játtanir til at gera kanningar til hetta endamálið.
Saman um einar javnari Føroyar
Okur hava eina skyldu at skipa samfelag okra soleiðis, at vit kunnu lyfta verkafólk, familjur og livikor upp á eitt hægri og virðiligt støði. Tí er tað týdningarmikið, at okur lurta og samskifta við fakfeløgini og fáa neyvt at vita, hvørjir trupulleikar eru, og hvør tørvurin er. Tað er úr hesum samstarvi, at einar javnari Føroyar kunnu sprettast.
Hetta eru hjartamál fyri meg og mál, sum jeg av øllum alvi vil arbeiða fyri, um jeg verði valdur.
Jens Arni Leo Hammerfoss


text:
7247.10 - Ráðstevna um náttúruvísindi
Skeiðsnummar
7247.10
Heiti
Ráðstevna um náttúruvísindi
ECTS
2
Endamál
Málið við ráðstevnuni er, at lesandi venja seg at fyrireika, gjøgnumføra og eftirmeta ein ráðstevnu. Í hesum sambandi skulu tey at vísa, at tey megna at standa á egnum beinum og arbeiða sjálvsstøðugt, men samstundis eisini duga at samstarva við onnur. Lesandi skulu eisini venja førleikan at miðla fakligt tilfar, m.a. við at framleiða skrivligt tilfar og/ella at halda ein fyrilestur fyri mongum áhoyrarum. Her verða eisin evnini at stíga fram, at stýra og refera, vand.
Innihald
Innihaldið á ráðstevnuni skal fevna um eitt náttúrufakligt tema, sum er relevant og spennandi í undirvísingarligum samanhangi, serliga í mun til fólkaskúlan, men kann tó eisini venda sær til onnur lesandi. Avgerðin um tema og innihald verður tikin av lesandi og undirvísarum í felag. Lesandi fyriskipa sjálv øllum viðurskiftum sum hava við skipanini av ráðstevnuni, herundir t.d. innbjóðing til ráðstevnu-luttakarar, val av evt. eksternum fyrilestrarhaldarum og/ella verkstaðarleiðarum, mati, hýsing o.s.fr. Aftaná ráðstevnuna verður frágreiðing (rapport) skrivað og útgivin av teim lesandi. Í frágreiðingini verða fyrilestrar og evt. verkstaðar-úrslit, og ymiskt annað relevant tilfar frá ráðstevnuni, t.d. ein eftirmeting, savnað.
Próvtøkuháttur
Hesin útbúgvingarparturin verður mettur staðin/ikki staðin. Til tess at standa henda part verður kravt, at hin lesandi uppfyllir luttøkukrøvini, sum fevna um avtalaðar uppgávur og í nøkrum førum um møtiskyldu, t.d. til fyrilestrar, verkstaðararbeiði o.s.fr. Undirvísararnir meta, um luttøkukrøvini til hvønn einstakan lesandi eru uppfylt.


text:
Í dag vóru tað bara tey bæði Ásbjørg Hjelm úr Ægir og Marius Ihlen Gardshodn úr Havnar Svimjifelag sum skuldu royna seg á Evropeisku Leikum í Baku: Ásbjørg í 200 bringu og Marius í 1500 frí. Ásbjørg svam eitt sindur frá sínum føroyska meti, meðan Marius skar góð 52 sekund av sínum persónliga meti.
Í 200 bringu svam Ásbjørg teinin uppá 2:50.90, sum er nakað frá hennara føroyska meti á 2:44.46, frá Reykjavík International Games í januar mánaða. Hetta rakk til eitt 32. og aftasta pláss í kappingini.
Í 1500 frí svam Marius teinin uppá 16:17.70, sum er ein øgilig betring í mun til hansara til nú bestu tíð, á 17:10.26 frá Norðurlendsku Meistarastevnuni fyri Ung í fjør. Besta tíð hjá Óla Mortensen og Alva Hjelm eru ávíkavist 15:51.66 og 16.06.20, so Marius er væl á veg upp ímóti teirra støði.
Tað er heitt í Baku í dag, eini 38 hitastig í skugganum. Men kappingin fyrigongur seg í eini stórari og svalligari høll, har einasti trupulleiki er gangurin frá air conditioning.


text:
Orkulán
Orkulán er til tín, ið hevur ætlanir um at gera orkusparandi og umhvørvisvinarligar betringar á bústaðin.
Umframt at betra um bústaðin fært tú eisini ágóða av minni orkunýtslu.
Orkulán kann nýtast til:
- Bjálving av bústaði
- Nýggj vindeygu
- Nýggja tekju ella klædning
- Nýggja ella alternativa orkuskipan
- Vinnuligar bygningar
- Uppíbygging
- Nýbygging
Orkulán við lagaligari rentu.
Við einum orkuláni kanst tú læna upp til 300.000 kr. við eini afturgjaldstíð, ið er upp til 20 ár.
Bestu rentuna við Nordik
Tá tú savnar tíni fíggjarviðurskifti hjá okkum og gerst Nordik-kundi, fært tú lagaligari rentur og nógvar ókeypis tænastur.


text:
Atlantic Airways undirskrivað avtalu um nýggjan Airbus 320neo
vinna12-02-2018 - 22:03 - Jóanis Nielsen
Tíðindaskriv:
Atlantic Airways og amerikanska felagið, Air Lease, hava í dag undirskrivað sáttmála um, at Atlantic Airways langtíðarleigar eitt nýbygt Airbus A320neo flogfar. Føroyska flogfelagið yvirtekur nýggja flogfarið fyrsta ársfjórðing 2019.
Ætlanin er at seta nýggja flogfarið í regluliga flúgving á høvuðsfarleiðini millum Føroyar og Keypmannahavn.
Airbus A320neo flogfarið, ið tekur 174 ferðafólk, hevur lægri oljunýtslu og lægriCO2útlát enn verandi Airbus flogførini. Nýggja flogfarið verður, eins og verandi flogfør, útgjørt við framkomnu navigatiónstøknifrøðini frá Airbus, RNP AR 0,1, ið seinastu árini hevur bøtt munandi um reglusemið hjá felagnum til og úr Vágum.
Atlantic Airways hevur í dag trý Airbus flogfør í flotanum – eitt A320 og tvey A319. Av teimum eigur felagið A320 flogfarið og eitt A319. Triðja flogfarið av slagnum A319 er langtíðarleigað, og tað verður latið aftur í 2019, tá Airbus A320neo kemur í flotan.
Fyri góðum ári síðani keypti Atlantic Airways A320 flogfarið, sum var bygt til føroyska flogfelagið, umframt tvær nýggjar tyrlur av slagnum AW139. Tá flotin er dagførdur við nýggja Airbus A320neo, verður miðalaldurin á flogførunum einans trý ár og miðalaldurin á tyrlunum tvey ár.
Atlantic Airways hevur sum sítt fremsta mál at knýta Føroyar at umheiminum til frama fyri føroyingar og føroyska samfelagið, samstundis sum rutunetið eisini gevur útlendingum fleiri møguleikar at vitja Føroyar. Útboðið av flogsetrum hevur ongantíð verið størri enn nú, ið rutunetið fevnir um beinleiðis fráferðir úr Vágum til Keypmannahavnar, Billund, Aalborg, Bergen, Reykjavíkar, Edinburgh, Barcelona, Mallorca, Lissabon, Malta og Gran Canaria.


text:
Barnlek 2020 verður í Mölnlycke í Svøríki í døgunum 15.-19. juli 2020. Hetta er norðurlendsk dansistevna fyri børn og ung – málbólkurin eitur 8-16 ár, men vanligt er at eisini ung upp í mitt í 20-uni eru við – lesið meiri á https://barnlek2020.se
Føroyska ferðalagið samlast eftir ætlan í Mölnlycke 13. juli, soleiðis at vit kunnu hava nakrar dagar saman, har vit læra hvønn annan at kenna, venja saman og t.d. fara onkra útferð, áðrenn sjálv stevnan byrjar. Vit fara úr Mölnlycke aftur 19. juli.
Sláið Ring samskipar ferðina úr Kastrup til Mölnlycke aftur til Kastup. Farið verður við bussi úr Kastrup mánadagin 13. juli, soleiðis at til ber hjá fólki at koma til Kastrup við fyrsta flogfarinum hjá Atlantsflogi 13. juli og fara beint við bussi. Farið verður úr Mölnlycke sunnudagin 19. juli soleiðis at til ber at fara til Føroya við seinasta ella næstseinasta flogfari hjá Atlantsflogi til Føroya handan dagin.
Kostnaður fyri stevnuna
Vit hava mett um kostnaðin og rokna við at hetta kemur at halda.
Sostatt er kostnaðurin fyri alla stevnuna fyri børn og ung einans uml. kr. 860,00. Hesin stuðul er frá Sláið Ring, Ung í Dansi og FUR. Eisini hava lokal dansifeløg møguleika at savna pening og søkja stuðul frá kommunum o.t.
Individuellar útreiðslur
Av tí at summi vilja vitja familju og onnur í Danmark áðrenn ella aftaná stevnuna, summi vilja leingja stevnuna til eina familjuferiu í Danmark og onnur individuel ynski, so er avgjørt, at hvør einstakur ferðandi sjálvur (ella hvørt einstakt felag) syrgir fyri ferðing úr Føroyum til Kastrup og úr Kastrup til Føroya. Til ber at keypa Sveiggj-ferðaseðlar heilt niður í uml. 1.100 aftur og fram, um man er í góðari tíð. Sláið Ring hevur bílagt eina bólkaferð til 60 luttakarar við fráferð úr Vágum mánamorgun 13. juli og komu aftur í Vágarnar sunnukvøldið 19. juli. Kostnaðurin fyri hesa ferð er kr. 1.815 aftur og fram. Tey, ið fyrst umbiðja hesi pláss, fáa tey. Setið tykkum í samband við Hildur Kruse Sørensen (tlf. 220659 ella hildurks@hotmail.com).
Tilmelding
Tilmelding skal gerast áðrenn 15. mars 2020. Kontaktpersónar fyri ymsu dansifeløgini eru niðanfyri – er einki dansifelag nevnt í tykkara nærøki, so kunnu tit seta tykkum í samband við Gunnar Restorff (tlf. 292563 ella sr@sr.fo) – tað eru nevniliga eisini fólk úr øðrum enn nevndu feløgum, ið luttaka.
- Sumbiar dansifelag, kontaktpersónur: Sunnvá Kjærbo, tlf. 243488, sunnvak@gmail.com
- Leikum Fagurt, kontaktpersónur: Hendrik Egholm, tlf. 584789, jhe@skulin.fo
- Dansifelagið í Havn, kontaktpersónur: Birgir Djurhuus, tlf. 222000, birgirdjurhuus@gmail.com
- Tøkum lætt, kontaktpersónur: Signhild Johannesen, signhildjacobsen@hotmail.com
- Vága dansifelag, kontaktpersónur: Lív Vilhelmsen, tlf. 212530, trallur@olivant.fo
- Klaksvíkar dansifelag, kontaktpersónur: Jónleif Johannesen, tlf. 742200, jonleif.johannesen@skulin.fo
Dansivenjingar
Vit fara at møtast nakrar ferðir í vár at venja føroyskan dans/kvæði, føroysk dansispøl og samdansir hjá øðrum londum. Lív Vilhelmsen fer at samskipa hetta – nærri kunning kemur seinni.


text:
Móses
Móses (hebraiskt: מֹשֶׁה, latín: Moyses, grikskt: Mwϋσῆς) var profeturin, ið førdi ísraelsfólk úr trældómi egypta og leiddi tað fram at tí lovaða landinum. Hann fekk tey tiggju boðini frá Guði og var lóggevi Ísraels. Móses er týdningarmesti persónurin í fimm teim fyrstu bókunum í Bíbliuni, sum umframt at verða nevndar Mósebøkurnar ella Tora, eisini verða nevndar Genesis (1.), Exodus (2.), Leviticus (3.), Numeri (4.), og Deuteronomium (5.). Vanliga varð sagt, at Móses skuldi hava skrivað, men granskarar halda tær vera settar saman av nógvum yngri tekstum. Í Gamla Testamenti er Móses átrúnaðarligur og verðsligur leiðari ísraelsfólksins; hann varð føddur í Egyptalandi, meðan ísraelsfólk dvaldist har í trældómi [1], men eftir boðum frá Guði og við hansara hjálp leiddi hann fólkið til lovaða landið Kánáan; sjálvur doyði Móses, áðrenn tey náddu Kánáan [2], men tá hevði hann nevnt Jósva til eftirmann sín [3]; á Sinaifjalli tók hann ímóti teimum tíggju boðunum, sum gjørdust grundarlag undir átrúnaðarligu og verðsligu lógunum ísraelsfólksins. [4] Eisini gav hann ísraelsfólki nógvar aðrar lógir og sameindi fólkið til eina tjóð, eftir boðum Guðs. Enn tann dag í dag halda jødarnir seg til hesar lógir, sum eisini fevna um tey tíggju boðini, ið eru av størsta týdningi fyri kristin. Hugtikin av undranarsomu hendingunum í lívi hansara, hava listafólk í øldir skapað stór listaverk.
[rætta | rætta wikitekst]
Av hebraiskum Mosheh um grikska sniðið Mōusēs (Mwuσής), helst upprunaliga úr egyptiskum, møguliga av navnorðinum mes, mesu 'sonur', sama rót sum seinni liður í nøvnum sum Tutmosis og Rameses 'føddur av (einum ávísum gudi)'; eisini tulkað at merkja 'drigin úr.
Fyrstu árini[rætta | rætta wikitekst]
Patriarkarnir Ísakur, Jákup og Ábraham vóru forfedrar Mósesar. Tá ið hungursneyð hótti Kánáanland, fór abbasonur Ábrahams, Jákup, til Egyptalands við øllum húsi sínum. Summir søgufrøðingar halda, at hetta man hava verið í Nýggja egyptiska kongsdøminum frá um 1570 f.Kr., tá ið fleiri máttmiklir fáraoar hvør eftir annan ráddu fyri hesum stóra ríki. Sonur Jákups, Jósef, var høgt í metum í Egyptalandi, men so við og við vórðu ísraelsfólk alt meira kúgað. Bíblian greiðir frá, at Móses bjargaði teimum úr trældómi. Móses varð føddur í teirri tíðini í 1300 f.Kr., tá ið fárao hevði givið boð um, at øll nýfødd dreingjabørn hjá hebrearunum skuldu druknast. Foreldrini eru hebraisk, Jochebed og Amram. Móðirin fjaldi hann í tríggjar mánaðir, so legði hon hann í eina kurv og læt hann liggja eftir millum sevini við Nilánna í Egyptalandi. Dóttir fáraos fann barnið. Bíblian sigur, at hann græt, og hon blotnaði. [5] Systir Mósesar, Miriam, ið var har í nánd og eygleiddi, fekk sagt, at hann kundi verða fostraður upp hjá hebreiskari konu. Kongsdóttirin játtaði, og systirin Miriam leyp av stað eftir mammuni. Á henda hátt kom Móses aftur til mammu sína og var hjá henni, til hann var nóg gamal at vera í kongsins hús. Tá ið hann var tilkomin, tók dóttir fáraos hann til sín og kallaði hann Móses, ið merkir “eg dró hann upp úr vatninum”. Móses var av ætt Levis, ið var triði sonur Jákups. Siðst í 1300 f.Kr. gjørdi fárao (helst Ramses II) av, at tað vóru ov nógvir hebrear í Egyptalandi og gav boð um, at øll teirra fyrstføddu dreingjabørn skuldu sláast í hel. Søgnin sigur, at Móses var hjá mammuni í uml. tvey ár, áðrenn dóttir fáraos tók hann aftur til sín. Móses var aldur upp og lærdur sum tað sømdi seg einum egyptiskum prinsi. Halgabók nevnir einki um hetta tíðarskeiðið; søgur hansara barnadagur eru at finna í Midrasj, eitt savn av jødiskum tekstum, ið vóru skrivaðir til tess at hjálpa lesaranum til at skilja Bíbliuna.
Móses flýggjar til Midianlands[rætta | rætta wikitekst]
Móses skal hava verið síni fyrstu 40 ár í egyptisku hirðini. Tað verður hildið, at í hesum tíðarskeiði hevur hann fingið at vita, at hann var hebrei. Hetta kann vera orsøkin til, at hann drap egyptan, sum bardi hebraiskan mann. [6] Móses flýddi síðan til Midianlands, útnyrðingsstrondina í dagsins Saudi-Arábia, at krógva seg fyri fárao, ið ætlaði at beina fyri honum. Nú var hann í Midianlandi tey næstu 40 árini. Ein dagin hvíldi Móses seg við ein brunn í Midianlandi. Tá komu eisini hagar døtur Jetros, ið var prestur har, eftir vatni. Nakrir hirðar komu framvið og ætlaðu at reka genturnar burtur, men Móses kom teimum til hjálpar. Síðan oysti hann teimum vatn upp í íløtini og gav dýrunum. Tá ið døturnar komu heim, greiddu tær faðir sínum, Jetro, frá um egyptiska mannin, sum kom teimum til hjálpar við brunnin. Jetro bað døturnar bjóða manninum heim sum tøkk fyri góðgerðina. Móses tók við innbjóðingini og varð búgvandi hjá Jetro. Síðan giftist Móses við einu dóttrini, Zapporu, og við henni fekk hann tveir synir. Hesa tíðina, meðan Móses var í Midianlandi, hevði ísraelsfólk tað ringt í Egyptalandi.
Ein dagin, sum hann sat hjá seyði hjá verfaðirinum Jetro, sá hann ein runn standa í ljósum loga á Sinaifjalli (Hórebsfjalli). Tá ið Móses fór nærri at vita, hoyrdi hann Guðs rødd úr runninum, og hon segði, at hann mátti fara aftur til Egyptalands at hjálpa tjóð sínari, tí trælkaða jødisku ísraelsfólki. “Tú skalt føra tey út úr líðingunum”, greiddu Guð Mósesi frá, “til land, sum flýtur í hunangi og mjólk”. [7] Tað var tað landið, ið fyrr varð lovað Ábrahami, sum var ættfaðir Mósesar. Guð opinberaði eisini navn sítt fyri Móses, tá ið hann segði “eg eri tann, sum eg eri”, ella á hebraiskum יהוה (JHVH, Jahve ella Jehova), Guð feðra hansara. Guð beyð honum at fara aftur til Egyptalands og fría fólkið, men Móses bønaði Guð at senda onkran annan, tí hann var so tungdur fyri málinum. Tá ilskaðist harrin og bað Móses fáa sær bróðurin Áron til talsmann. Síðan búði hann seg til við øllum húski sínum og fór til Egyptalands. Har hitti hann Áron aftur.
Tær tíggju plágurnar[rætta | rætta wikitekst]
Við boðum frá Guði fóru Móses og bróðirin Áron til Egyptalands at biðja fárao loysa ísraelsfólk úr trældómi. [8] Fyrsti fundurin millum Áron, Móses og fárao gav einki úrslit. Aðru ferð vildi fárao síggja okkurt tekin. Áron tveitti stavin, og hann gjørdist til ein orm. Gandakallur fáraos gjørdu tað sama, men ormur Árons gloypti teimum. Men fárao vildi framvegis ikki loyva ísraelsfólki at fara. Dagin eftir kom Móses aftur og brúkti sama stav at gera vatnið í Níl til blóð, men heldur ikki hetta viðaki fárao. Tá ið fárao noktaði, sendi Guð egyptum tíggju plágur. Fyrst gjørdist vatnið í Níl til blóð, síðan komu óteljandi mongdir av mýggjabitum, bitflugum og froskum. Síðan komu fenaðardrepsótt, heglingur, myrkur, kýlasótt og ongsprettur. Tíggjunda plágan var tann ræðuligasta: øll frumborin í Egyptalandi skuldu doyggja, eisini bæði dýr og børn. Undan tíggindu pláguni hevði Guð sagt Mósesi, hvat ísraelsfólk skuldu gera. Hvørt húski skuldi ofra lamb og smyrja blóðið á duratræ og durastavir. Síðan skuldu tey steikja kjøtið væl og eta tað aftur við ósúrgarðum breyði og beiskum urtum. Máltíðina skuldu tey njóta ferðabúgvin við stavi í hendi. Tá ið frumbornu egyptisku børnini vórðu dripin, leyp oyðandi eingil Guðs húsini hjá ísraelsfólki um. Blóðið av lambinum var bjargingin. Hesin tilburðurin er upprunin til jødisku páskahátíðina Pezach.
Tá náttina, tá ið tíggunda plágan kom, gav fárao Ároni og Mósesi boð um at savna fólkið og rýma úr Egyptalandi. Ísraelsfólk tóku so síni ósúrgaðu breyð, fingu sær klæðini og tóku við sær egyptisku silvur- og gullgripirnar, so sum Móses hevði sagt. Ísraelsfólk fóru so til gongu úr landinum við øllum fenaðinum. Halgabók sigur, at í tali vóru tey “okkurt um seks hundrað túsund menn, umframt konur og børn”.
Ígjøgnum Reyðahav[rætta | rætta wikitekst]
So slapp ísraelsfólk avstað, og tey flýddu eystureftir til Kánáanland (lovaða landið, Ísrael). Hetta var byrjanin til tann stóra flóttan úr Egyptalandi. Móses skipaði fyri øllum eftir Guðs boðum. Tá ið fárao frætti, at ísraelsfólk vóru farin úr landinum, broytti hann støðu og sendi herin eftir teimum. Men Guð førdi Móses og fólkið gjøgnum oyðuna. Um dagin gingu tey eftir skýstólpa og um náttina eftir eldstólpa. Móses førdi tey gjøgnum oyðimørkina til tað, sum verður hildið at vera Reyðahav. Egyptiski herurin elti tey, tí fárao iðraði seg nú um at missa allar sínar jødisku trælir. Tá ið tey koma til havið, rætti Móses hondina út, og á undursaman hátt skilti vatnið seg sundur. [9] Ísraelsfólk gekk turrskøtt yvirum, men tá ið egyptar ætlaðu sær aftaná, rætti Móses aftur hondina út, og nú floymandi vatnið innaftur. Bíblian sigur, at allur herurin druknaði. Tá ið ísraelsfólk vóru komin yvirum í øllum góðum, skipaði Miriam, systir Mósesar, fyri hátíðarhaldinum. Miriam var profetkona og høgt í metum. Hon tók tá eina trummu í hond og dansaði og sang, og allur kvinnurnar tóku undir við henni, tá ið hon skipaði og kvað.
Á longu leiðini til Kánáanlands troyttaðust ísraelsfólk av oyðimørkini og gramdu seg fyri Mósesi. Við einum undri fekk Móses tað beiska vatnið í einari oasu at smakka væl, men svongdin nívdi eisini. [10] So sendi Guð teimum manna og lynghønur at eta. Manna-kornið fall á jørðina eins og døgg, og hugsanin um hetta breyð av himni hugtók m.a. mangan listamannin í renesansutíðini. Tað var sera tvørligt hjá ísraelsfólki at koma ígjøgnum oyðimørkina, og Móses fekk seg mangan royndan. Tá ið tey høvdu fingið manna av himni, fóru tey aftur at gremja seg um, at einki vatn var. Móses vendi sær til Guð, og málið varð loyst við undirsamari hending. [11] Vatnið, sum vellir úr klettinum gjørdist enn eitt vældámt evni í listini.
Móses fær lógir Guðs[rætta | rætta wikitekst]
Hendingarnar á Sinaifjalli í Egyptalandi eru millum tær týdningarmestu í lívi Mósesar. Í frásøgnini um tilburðirnar leggur Bíblian stóran dent á týdningin, ið hann, sum eisini var profetur, hevði í tí, sum fór fram. Tað var bara hann, ið kundi tala beinleiðis við Guð og bera fólkinum tey guddómligu boðini. [12] Tey tíggju boðini voru rist á tvær steintalvur, sum vóru løgtalvurnar. Harumframt fekk Móses nógvar aðrar lógir, sum eru nevndar sáttmálabókin. Bíblian greiðir frá, at ísraelsfólk høvdu reikað um í oyðimørkini í tríggjar mánaðir, tá ið tey fingu sær legu undir Sinaifjalli. Tað var heilaga fjall Guðs, við hvørt nevnt Hóreb. Fjallið eitur í dag Jebel Musa, t.e. fjall Mósesar á arábiskum. Tá ið Móses fór niðan á fjallið, segði Guð honum, at hann kom aftur um tríggjar dagar. Triðja dagin fjaldi stórt skýggj Sinaifjall, og toran gekk, og snarljósini skygdu. Síðan hvøll lúðraljóð, og fólkið skalv av ræðslu. [13] Tá ið Móses fór upp aftur á fjallið, gav Guð honum tey tíggju boðini at bera fólkinum. Síðan gav hann Mósesi nógvar aðrar lógir, sum ísraelsfólk skuldu lýða. Tað vóru reglur at ganga eftir í vanliga lívinum, og tær hava framvegis stóran týdning fyri jødar.
Tey tíggju boðini[rætta | rætta wikitekst]
- Fyrsta boð: Tú mást ikki hava aðrar gudar enn meg.
- Annað boð: Tú mást ikki misbrúka navn harrans Guds tíns.
- Triðja boð: Mins til at halda hvíludagin heilagan.
- Fjórða boð: Æra faðir tín og móður tína.
- Fimta boð: Tú mást ikki drepa.
- Sætta boð: Tú mást ikki dríva hor.
- Sjeynda boð: Tú mást ikki stjala.
- Áttanda boð: Tú mást ikki bera rangan vitnisburð ímóti næsta tínum.
- Níggjunda boð: Tú mást ikki girnast hús næsta tíns.
- Tíggjunda boð: Tú mást ikki girnast konu næsta tíns, ei heldur træl hansara, trælkvinnu hansara, neyt hansara, esil hansara, ella nakað, ið næsti tín eigur.
Fólkið tilbiður gullkálvin[rætta | rætta wikitekst]
Tá ið Móses fekk lógirnar frá Guði, var hann á Sinaifjalli í 40 dagar, men fólkið kendi ongan frið á sær og vendi aftur til heiðinskapin. Tey bóðu Áron gera ein gud, ið kundi leiða tey víðari, og hann læt stoypa ein gullkálv av gripum teirra. Tá ið fólkið sló ring um avgudin, gjørdist Guð vreiður og beyð Mósesi at fara oman aftur til fólkið. Móses bað Guð fyrigeva fólkinum og ikki lata vreiðina ganga út yvir tey, ið høvdu brotið boðið “tú mást ikki gera tær skurðgud”. Tá ið Móses sá fólkið dansa um gullkálvin, varð hann so rúkandi óður, at han smildraði løgtalvurnar sundur. [14] Síðan hirdi hann gullkálvin í eldin og muldi hann í dust, rørdi tað út í vatnið og læt ísraelsfólk drekka. Seinni beyð Guð honum at gera tvær nýggjar steintalvur líkar teim fyrru. Tá ið Móses hitti harran á øðrum sinni á Sinaifjalli, ritaði Guð tey tíggju boðini á nýggju talvurnar.
Deyði Mósesar[rætta | rætta wikitekst]
Ísraelsfólk høvdu reikað um í oyðimørkini í næstan 40 ár, tá ið tey komu at Jórdanánni. Móses, ið nú var 120 ára gamal, visti, at hann fór ikki at føra fólkið um ánna og inn í tað lovaða landið Ísrael. Tá ið hann hevði skrivað alt, sum Guð hevði boðið honum, savnaði hann fólkið saman. Hann beyð teimum farvæl og ávaraði tey um, at onkuntíð mundu tey fara frá Guði. Síðan kvæð hann lovkvæði fyri teimum og vælsignaði ættir Ísraels. So fór hann niðan á fjallið Nebo, haðan hann sá inn í tað lovaða landið, og har uppi doyði hann. Áðrenn hann doyði, valdi Móses Jósva til sín myndiga eftirmann, og Guð setti hann at leiða fólkið inn í tað lovaða landið. [15] Móses valdi sær eisini ein mann úr hvørjari av teim 12 ættum Ísraels at kanna Kánáanland, ið Guð hevði lovað teimum. Teir vóru sendir at vita, hvussu landið, fólkið og jørðin vóru. Tá ið teir komu aftur, søgdu teir, at landið fleyt í mjólk og hunangi, og vístu fram ávøksturin, teir høvdu aftur við sær. Guð segði við Móses “nú havi eg latið teg líta at tí við egnum eygum, men yvir hagar skal tú ikki koma”. Móses fór tá niðan á fjallið Nebo, og Guð læt hann síggja inn í landið. Síðan doyði Móses uppi á Nebofjallinum.
Aðrir átrúnaðir[rætta | rætta wikitekst]
Koranin, heilaga bókin hjá muslimum, sigur frá um Musa (Móses), og samráðingar hansara við fárao. Jødar nevna hesar Mósebøkur Tora ella lógin. Tær verða eisini umtalaðar sum Pentateuken, t.e. fimm skriftrullur.
Keldur[rætta | rætta wikitekst]
- https://snl.no/Moses
- http://www.denstoredanske.dk/Sprog,_religion_og_filosofi/Religion_og_mystik/Gamle_testamente/Moses


text:
7249.10 - Veður og veðurlag
Skeiðsnummar
7249.10
Heiti
Veður og veðurlag
ECTS
2
Endamál
Eitt av málunum við vikuskeiðnum um veður og veðurlag er, at lesandi ogna sær grundleggjandi vitan um og fatan av hvørjir faktorar og viðurskift ið ávirka og skapa, og hava skapt, veðrið og vegurlagið. Í sambandi við kjakið um globala upphiting og veðurlagsbroytingar, skulu lesandi ogna sær fakligt innlit í hvussu veðurlagið ígjøgnum jarðarsøguna hevur verið, og teir faktorar ið hava havt avgerandi týdning fyri størri og avgerandi veðurlagsbroytingum. Við omanfyri nevnda fakliga innlitið verða lesandi betur før fyri at gera sjálvstøðugar metingar um m.a. tað samfelagskjak um veðurlagsbroytinar, sum hevur verið nógv frammi seinnu árini. Lesandi skulu á skeiðnum eisini ogna sær førleika at skipa eina didaktiska tilgongd um veður og veðurlag í fólkaskúla-høpi.
Innihald
Innihaldið hesa skeiðsvikuna er ógvuliga fjølbroytt, har dentur er lagdur á náttúru-tilgongdir (-prosessir), ringrásir og javnvágir. Temuni fevna m.a. um: • leiklutin hjá sólini sum grundleggjandi orkukelda og drívmegi fyri veður og veðurlag á jørðini, • veðurlagsbroytingar gjøgnum jarðarsøgun fram til dagin í dag, • um globalar veðurlagsskipanir, • lágtrýst og hátrýst og ávirkan teirra á veðrið Vikan endar við at lesandi skulu gera uppskot til undirvísingartilgongdir til ein 6. flokk, har veljast kann millum hesi temu: • Veðrið í Føroyum • Global veðursystem • Globalar veðurlagsbroytingar Undirvísingartilgongdirnar skulu í stóran mun grundast á visualitet, tvs. at animatiónir, myndir, model etc. skulu vera týðandi partur av undirvísingartilgondunum, og latast inn sum ein heimasíða. Á heimasíðuni skal eitt word-skjal, sum lýsir didaktisku og ástøðiligu tankarnar um heimasíðuna og undirvísingar- ella lærings-tilgondina, liggja tøkt. Heimasíðan skal vera eksemplarisk, og tí bert virkin á útvaldum, avmarkaðum økjum innan veður og veðurlags-temaið.
Próvtøkuháttur
Hesin útbúgvingarparturin verður mettur staðin/ikki staðin. Til tess at standa henda part verður kravt, at hin lesandi møtir til undirvísing og fyrilestrar, og at hann loysir settu uppgávukrøvini, her at smíða eina heimasíðu um veður og veðurlag. Stendur lesandi ikki uppgávuna, skal hann í staðin skriva eina ”avloysingar-uppgávu” sum verður sett og eftirmett av undirvísarunum. Uppgávan skal svara til eitt ”viku-arbeiði”, tvs. 40 tíma arbeiði.


text:
Tá ið eg tosi um at renna
Tað er hugfangandi at lesa um, hvat ið fær fólk at renna hesar 42,195 km, og teir tankar, sum halda beinini gangandi á hesum endaleysu ferðum. Ein bók um at renna ljóðar frelst, men Murakami sigur soleiðis í formælinum: ”bókin snýr seg ikki um at renna og vera sunnur, men hvønn mun tað ger mær at renna, meðan eg hugsi um bæði eitt og annað.”
Tað krevur djúpa tilelving, nógvan sjálvsaga, hugsavnan og seiggi at skriva skaldsøgur, og hesar eginleikar styrkir hann, tá ið hann rennur.
Murakami gevur okkum innlit í sínar fagurbókmentir, sínar lívsroyndir og rennitúrar, góð ráð og smásøgur úr ymsum heimspørtum, har hann hevur verið.
Her er skemt og sjálvspei, og fleiri eru tey, sum á sofum kring heimin hava notið at verið við honum á mongu rennitúrunum ymsastaðni í heiminum, at sloppið við inn í arbeiðsrúmið hjá høvundinum og at fingið innlit í ta gátufullu skrivitilgongdina.
Keypir tú fyri meira enn kr 500 verður vøran flýggjað tær ókeypis við dyrnar!
Tænastan er fyri vørur, sum verða sendar innanlands.


text:
Jól í Bø 7. desember
mentan06-12-2019 - 15:49 - Jóanis Nielsen
Jól í Bø´ er eitt tiltak sum vit í Bø skipa fyri. Endamálið við tiltakinum er ikki at savna pengar inn, men at geva øllum familjum ein møguleika til ein hugnaligan dag við tónleiki, konsertum,sjónleiki, upplivingum og mati – og ALT hetta er ókeypis.Vil vilja við hesum degi, varpa ljós á jólagleði, jólafrið og tað gleðina vit fáa av at geva nakað frá sær sjálvum og av sær sjálvum.
Jólini hava nógv gott við sær, men sanniliga eisininógv minni gott. Jólini eru ein kensluborin høgtíð har nógvar familjur sakna onkran tey hava mist, peningurin ikki røkkur til gerandisdagin; nógv eru sum stríðast og strevast. Tað sum vit ynskja við hesum tiltakinum, er at familjur kunnu koma til dagin og vera nærverandi við sínum, og tey skullu sleppa undan at taka støðu til at keypa hettar og hattar, men bara verða í nú´inum og njóta løtuna.


text:
Tryggingar til tínar ognir
Sethús, bil, bát og innbúgv; nógvar eru ognirnar, og tí er tað umráðandi at hava røttu tryggingarnar. Eins og øll onnur kanst tú gerast óheppin og fáa skaða á hús, bil og aðrar lutir. Hevur tú teknað røttu tryggingarnar, kanst tú sleppa undan, at ein brádligur skaði gerst ein dyggur fíggjarligur smeitur.
Tekna tryggingarnar hjá okkum
Hjá okkum kanst tú tekna allar vanligar skaðatryggingar, soleiðis at tínar ognir eru væl tryggjaðar. Vit seta tryggingarpakkan sama, so hann hóskar til júst títt lív. Niðanfyri kanst tú lesa meira um ymsu tryggingarnar.


text:
25 ár við Eysturbúgvanum
Í dag, 25.07, eru tad 25 ár síðan skip stevndi út av Sandsvág. Skipið hevði júst fingið nýtt navn og nýggjan heimstað. Eysturbúgvin, heimahoyrandi í Dali. Kvøldið fyri hevði Eysturbúgvin verið inni á Húsavíkini og heilsað upp á bygdafólkið, og sum mær er fortalt var móttøkan bæði stór og rørandi. Tí umboð henda summardagin í 1994 vóru nemliga tveir húsavíksingar, brøðurnir Bjarki og Bergur, vanliga nevndir babba og gubbin.
Uppi á kaikantinum, saman við fleiri øðrum, stóðu tríggjar smágentur saman við mammu sínari. Ikki mundu tær ána, hvat handa løtan hevði at týða og ómøguliga kundu tær spáa um, hvat framtíðin hevdi at bjóða hesari manning, ið nú fór sín fyrsta túr við nýkeypta farinum. Men í dag, 25 ár eftir, kunnu vit siga við ein munn, hvussu pávastóltar vit eru av teimum, sjálvsagt serliga teimum báðum, ið vit vara av. Men ikki høvdu teir gjørt nakað einsamallir.
Í dag kunnu teir tískil hátíðarhalda sín 25 ára starvsdag. Í 25 ár hava teir, saman við øðrum, rikið fyritøku, ið hevur tænt okkum sum familju og mongum familjum við okkum. Eisini munnu bæði heimbygd og oyggj hava merkt ágóðan av teirra virkisfúsi. Arbeiðið steðgar tó ikki her, tí spurdur um, nær hann ætlar sær at leggjast uppi á landi, er babba sera kúrrur og situr bert við einum skálkabrosi.
Góði babba og gubbin, hjartaliga tillukku á 25 ára starvsdegnum. Vónandi og væntandi leggjast fleiri ár afturat starvsárunum umborð á Eysturbúgvanum.
Ynskja tríggjar stoltar døtur og gubbadøtur.


text:
Heildarætlan fyri demens
Í heilsupolitiskum høpi kann væntast, at vaksandi eldrabólkurin kemur at økja um talið av fólkum við kroniskum sjúkum. Hesin vaksandi bólkurin er ein avbjóðing, tí hann fer at krevja ein økjandi part av tilfeinginum í almannaverkinum og í heilsuverkinum.
Ábyrgdarbýtið millum primeru og sekunderu heilsutænastuna eigur at skipast betur, og tilboðini til fólk við demensi eiga at samskipast, so fólk við demensi og avvarðandi teirra altíð eru greið yvir, hvar tey skulu venda sær. Í tí sambandi er ein heildarætlan fyri demensøkið gjørd.
Ein bólkur av fakfólki á Psykiatriska deplinum, Landssjúkrahúsinum, Nærverkinum, Alzheimerfelagnum, Kommunulæknafelagnum, demenssamskiparar og konsulenttænastu hevur gjørt ætlanina.


text:
Í 1970’unum var nógv kjak og politiskt rumbul um at fáa sett á stovn eina brennistøð fyri allar Føroyar. Avbjóðing var stór við tí nógva burturkastinum, sum endaði í havinum og í náttúruni sum heild.
Av tí at stór ósemja var um, hvar brennistøðin skuldi liggja, tók Tórshavnar kommuna seg úr kjakinum og gjørdi av at byggja sína egnu brennistøð, Kommunala Brennistøðin á Hjalla í Havn.
Hinar kommunurnar í Føroyum komu ásamt um í 1979 um at stovna Interkommunala Renovatiónsfelagsskapin IRF. Endamálið við felagnum var soleiðis: “at virka fyri at burturkast og annað órudd verður beint burtur, so dálking av umhvørvinum heldur uppat” (Viðtøkur felagsins 2.grein). Eftir mikið kjak um staðsetingina, komu kommunurnar ásamt um at leggja Brennistøðina á Hagaleiti í Leirvík, sum liggur lítlar tríggjar kilometrar frá bygdini. Brennistøðin hjá IRF var tikin í nýtslu í 1989.
Virksemi hjá IRF er nógv vaksið síðani hetta og fevnir tað í dag eisini um eitt Oljureinsiverk, Móttøkuhøll, Endurvinningarhøll, Tyrvingarpláss, Rottangaskipan, og innsavning og handfaran av serburturkasti. .
Varðar á leiðini
1979: IRF stovnað
1989: Brennistøð og tyrvingarpláss tikin í nýtslu.
1991: Spillolju reinsiverk á Kambsdali tikið í nýtslu.
1996: Byrja innsavning av rottangaevju
1998: Jarn endurnýtslan á Gjánoyri tikin í nýtslu.
2001: Endurnýtslan á Hagaleiti til pappír, papp og plast
2005: Nýggj roykreinsiskipan til Brennistøðina
2009: Munandi útbygging av Brennistøðini og Jarn endurnýtsluni
2013: Nýtt spilloljureinsiverk á Hagaleiti í Leirvík.
2016: Spilloljuverkið og Vandamikið burturkast fingið altjóða ISO 14001:2015 góðkenning
2018: Stór og væleydnað útbygging av Brennistøðini
2020: Nýggj Móttøkuhøll tikin á nýtslu á Hagaleiti.


text:
Kunnandi fundur um kanningarloysn fra Amplexa Genetics
02/05/2019
Kom og hoyr um møguleikan at verða kannað fyri 12 ílegu-úrbregði, ið elva til 9 ymiskar sjúkur, sum koma lutfalsliga sera ofta fyri hjá føroyingum.
Fundurin verður 29. apríl kl. 20 á Parnassinum, Hotel Hafnia.
Í minsta lagi triðihvør føroyingur er berari av minst einari av føroysku ílegusjúkunum, vísa tøl frá vísindaligum greinum. Men allarhelst er talið enn hægri tí ongi tøl eru fyri fleiri av sjúkunum.
Sjúkuberi og sjúkur er hvør sítt; tað er als ikki vist, at ein sjúkuberi hevur nøkur sjúkueyðkenni. Men sannlíkindini at fáa sjúk børn eru stór, um sjúkuberi finnur sær maka við sama úrbregði. Og sannlíkindini fyri, at tað hendir, er størri, tá so nógv í sama landi eru í ætt.
Eru bæði foreldrini berarar, so er tað sannlíkt, at helvtin av børnunum eru berarar og ein fjórðingur eru sjúk, meðan seinasti fjórðingurin ikki ber íbregðið.
Fleiri av føroysku sjúkunum kunnu viðgerðast, um viðgerðin byrjar tíðliga. M.a. CTD og HLCS kunnu báðar viðgerðast við kostískoyti. Aðrar sjúkur kunnu ikki lekjast, men tá kann viðgerð kanska linna um møguligar komplikatiónir – um sjúkan verður uppdagað nóg tíðliga.
Kunnandi fundurin er ókeypis.


text:
Tær vandamestu kromsambindingarnar verða kallaðar hexavalentar kromsambindingar. Tær eru krabbameinselvandi og elva til ovurviðkvæmi, og eru sera eitrandi fyri lívið í vatni. Summar kromsambindingar kunnu eisini gera mein á ílegur og skaða førleikan hjá fólki at fáa børn.
Kromsambindingar hava verið nógv brúktar til rotverju og at verja móti rusti. Nú ber til at fáa rotvardan við, sum ikki er viðgjørdur við kromi. Kromverður eisini brúkt sum litevni og rustverja í máling. Krom verður nýtt til at skapa eina blanka yvirflatu á metallutum og til framleiðslu av grønlittum glasi.
Í Norðurlondum er nú bannað at nýta arsen og krom í nýggjum trýstviðgjørdum viði, men krom fer framhaldandi at seta úr gomlum CCA-viðgjørdum viði, sum framvegis er í nýtslu.
Gev gætur: CCA-viðgjørdur viður er eisini flokkaður sum serliga dálkandi burturkast, og skal tí latast inn til at tyrva. CCA-rotviðgjørdur viður skal ikki brennast á báli ella eldstaði, tí tað elvir til sera eitrandi royk, dust og øsku.
Tær flestu vørurnar, sum innihalda krom, hava ikki vørulýsing. Um vøran hevur vørulýsing, kanst tú halda eyguni við:
Dikromtrioxid
Kromtrioxid
Blysulfokromatgul (C.I.Pigment Yellow 34)
Blysulfomolybdatkromat (C.I.Pigment Red 104)
Natriumdikromat
Strontiumkromat
Bariumkromat


text:
Seint í fjør lat nýggjur handil upp á Tvøroyri. Handan handilin Mangt og Hvat stendur Magnus Jensen úr Vági og vit hittu hann til eitt prát.
Lívsleiðin hjá Magnusi innan handil byrjaði í 1994, tá hann lat fyrsta Mangt og Hvat upp í Niels Finsensgøtu í Havn. Magnus hevði sæð fyrimunirnir við táverandi siglingini hjá Strandferðsluni til Skotlands og fekk sær samstarv við veitarar har, ið hann enn tann dag í dag brúkar, hóast tað er vorðið heldur torførari at fáa vørurnar fram til Føroyar.
Mangt og Hvat lat upp í Vági í 1996, har Frelsunarherurin áður helt til og beinanvegin tóku fólk væl ímóti. Krepputíðir vóru tá og kanska rakti eg plett, tí fólk høvdu tørv á bíligum vørum, sigur Magnus. Sum heild hevur tó gingið eitt sindur upp og niður, hesi 20 árini eg havi verið handilsrekandi og einaferð hevði eg 7 handlar samstundis.
Magnus yvirtók Litaval í Vági í 2015 og fekk tá eitt samstarv við Vøruhúsið á Hjalla, ið hevur verið sera gott fyri fyritøkuna. Mangt og Hvat kann í dag bjóða somu tilboð sum Vøruhúsið, bæði á Tvøroyri og í Vági.
Magnus sigur at hann hevur verið sera væl móttikin á Tvøroyri. “Kommunan møtti upp við blómum, hetta eri eg als ikki vanur við”, sigur hann. Eisini viðskiftafólkini hava verið sera positiv og hann letur væl at søluni. “Bygningurin liggur væl fyri í býarmyndini og ger tað, at fólk støkka ofta inn uttan at hava lagt tað til rættis”, sigur Magnus.
Magnus rekur fyritøkuna sjálvur, við góðari hjálp frá soninum og dóttrini. Í framtíðini er ætlanin eisini at lata eina málingadeild upp í handlinum á Tvøroyri og Magnus sigur, at handilin er komin fyri at vera. “Vit eru byrjaði at umvæla íbúðina í erva og hvør veit, kanska býr onkur skjótt har.
Hetta skrivar Tvøroyrar Kommuna á sínum Facebook vanga her


text:
Ein sendinevnd frá fullveldislandsstýrinum fór til ST, har fólk spurdu, hvørji ørindini vóru. Vit verða so illa kúgað av Danmark, fortaldi nevndin algoyst. Á hvønn hátt, spurdu ST-fólkini. Tey díkja okkum undir í pengum, svaraði sendinevndin.
Um søgan er sonn, veit eg ikki, men skemtilig er hon, og hon rennur mær í hug, nú fleiri valevni javnt og savnt mylla um, at danir skulu senda ST eitt bræv um, at vit í Føroyum hava sjálvsavgerðarrætt. Hetta fyri at vit kunnu vera til sum eitt fólk.
Í míni sál og í mínum hjarta hevur ongantíð verið nakar ivi um, at vit eru eitt fólk, eisini í tí týdningi, sum altjóðarættur krevur.
Vit hava egið mál og mentan. Vit hava egnar politiskar skipanir og búgva í egnum landi, væl avmarkað frá øllum øðrum londum. Og danir viðurkenna eisini til fulnar, at vit eru egið fólk. Hetta er ásett í heimastýrislógini, har skrivað stendur, at Føroyar eru eitt “selvstyrende folkesamfund”, og at “det færøske folk” yvirtekur nærri lýst málsøki.
Og síðani hava vit mangan fingið tey boð úr Danmark, at vit sjálvi og vit sjálvi einsamøll gera av, um vit ynskja at vera í ríkinum ella uttanfyri. Tá ið nóg stórur meiriluti verður fyri loysing í Føroyum, og hesin spurningurin er greitt avgjørdur við fólkaatkvøðu, er einki sum helst í vegin fyri at loysa.
Í Føroyum skulu føroyingar ráða, og evsta valdið liggur hjá okkum. Løgting og landsstýri fremja fólksins vilja, og eitt umboð á fólkatingi skal vera umboð fyri alt Føroya fólk og skal samstarva við politisku myndugleikarnar í Føroyum.
Soleiðis vil eg arbeiða, um eg fái tann stóra heiður at umboða Føroyar á Fólkatingi.
Kristianna Winther Poulsen, valevni fyri Javnaðarflokkin til fólkatingsvalið 2019


text:
Tilhaldsrúm á dagstovnum skulu hava luftskiftisútbúnað, sum bæði fevnir um innblásing, útsúgving og hitaendurnýtslu av luftini, har innblásta luftin verður upphitað.
Luftskiftið skal tryggja eitt heilsugott inniumhvørvi.
Innblásingin við útiluft og útsúgvingin skulu vera í minsta lagi 3 l/s fyri hvørt barn og í minsta lagi 5 l/s fyri hvønn vaksnan, umframt 0,35 l/s pr. m² hæddarvídd.
Somuleiðis skal tryggjast, at CO² innihaldið í inniluftini ikki fer upp um 0,1 % CO² í longri tíðarskeið.
Verður luftskiftisútbúnaður við tørvstillagaðum luftskifti nýttur, kann víkjast frá ásetingini, tá ið tørvurin er minni. Tó má luftskiftið í nýtslutíðini ikki vera minni enn 0,35 l/s pr. m² hæddarvídd.
Ásetingin er galdandi fyri stovnar sum t.d. vøggustovur, barnagarðar, frítíðarskúlar, frítíðarheim, dagtilhald og aðrar stovnar við líknandi endamáli.
Luftskiftið í tilhaldsrúmunum er ikki í sær sjálvum nóg mikið til at tryggja, at CO² innihaldið í inniluftini ikki fer upp um 0,1 % CO² í longri tíðarskeið. Tískil eigur luftskiftisútbúnaðurin at gerast við broytiligari megi alt eftir tørvinum, soleiðis at luftskiftið er størri í rúmum, har tørvurin er stórur og minni í rúmum, har tørvurin er lítil.
Luftskiftisásetingin fyri bygningin er treytað av, at lítið dálkandi byggitilfar verður nýtt. Lítið dálkandi byggitilfar er byggitilfar, sum er fevnt av ”Dansk Indeklima Mærkning”, og tilfar, sum lýkur treytirnar fyri at verða merkt eftir hesi skipan.
Ásetingin eigur at síggjast í samanhangi við kap. 3.4.2, stk. 2.
Undirvísingarrúm í skúlum og onnur líknandi rúm skulu hava luftskiftisútbúnað, sum bæði fevnir um innblásing, útsúgving og hitaendurnýtslu av luftini, har innblásta luftin verður upphitað.
Innblásingin við útiluft og útsúgvingin skulu vera í minsta lagi 5 l/s pr. fólk, umframt 0,35 l/s pr. m² hæddarvídd.
Somuleiðis skal tryggjast, at CO² innihaldið í inniluftini ikki fer upp um 0,1 % CO² í longri tíðarskeið.
Um luftskiftisútbúnaðurin kann lagast til broyttan tørv, kann víkjast frá ásetingini, tá ið tørvurin er minni. Tó má luftskiftið í nýtslutíðini ikki vera minni enn 0,35 l/s pr. m² hæddarvídd.
Tá ið serlig byggitøknilig tiltøk verða gjørd, eitt nú størri rúmd pr. fólk, nýtsla av fleiri luftskiftismøguleikum, so sum tvørluftskifti, kann víkjast frá kravinum um mekaniskt luftskifti, treytað av, at inniluftin er heilsuliga nøktandi.
Luftskiftið í vanligum flokshølum er ikki í sær sjálvum nóg mikið til at tryggja, at CO² innihaldið í inniluftini ikki fer upp um 0,1 % CO² í longri tíðarskeið. Tískil eigur luftskiftisútbúnaðurin at gerast við broytiligari megi alt eftir tørvinum, soleiðis at luftskiftið er størri í rúmum, har tørvurin er stórur og minni í rúmum, har tørvurin er lítil.
Luftskiftisásetingin fyri bygningin er treytað av, at lítið dálkandi byggitilfar verður nýtt. Lítið dálkandi byggitilfar er byggitilfar, sum er fevnt av ”Dansk Indeklima Mærkning”, og tilfar, sum lýkur treytirnar fyri at vera merkt eftir hesi skipanini.
Ásetingin eigur at síggjast í samanhangi við kap. 3.4.2, stk. 2.
Fyri onnur rúm enn tey, sum eru nevnd í stk. 1 og 2, skal dimensjóneringin av luftskiftinum góðkennast av kommunala byggimyndugleikanum við atliti at, hvussu stórt rúmið er, og hvat tað verður nýtt til.
Gjørt verður vart við, at natúrligt luftskifti í summum førum kann nøkta tørvin. Í øðrum førum eiga krøv at verða sett um samansett ella mekaniskt luftskifti fyri at tryggja heilsuliga nøktandi inniluft.
Rúm, har tørvurin á luftskifti kann nøktast við natúrligum luftskifti, kunnu t.d. vera skrivstovuhøli, hotellkømur og ávís sløg av handilshølum.
Rúm, sum krevja serliga umhugsan viðvíkjandi natúrligum luftskifti, og sum kunnu krevja samansett ella mekaniskt luftskifti, kunnu t.d. vera skrivstovuhøli til nógv fólk, samkomuhøli, fundarrúm, matarhøli, matstovur og hølir á sjúkrahúsum.
Luftskiftið kann t.d. ásetast við støði í ”DS 447, Ventilation i bygninger – Mekaniske, naturlige og hybride ventilationssystemer”.
Viðvíkjandi luftskifti í ruskhølum og í lyftum verður víst til kap. 8, Innleggingar.


text:
Góður sunnudagur í Berlin
21.03.2011 - Sverri Egholm
Eftir drúgva ferð við bussi, komu vit endiliga til Berlin á midnátt til sunnudagin.
Longu sunnumorgunin kl. 09.00 fóru vit til búgvið morgunmatarborð á Amstel House Hostel.
Síðani fóru vit at hyggja okkum í kring í grannalagnum. Gingið varð framvið 'Der Spree' - og veðrið var okkum avgjørt til vildar.
Tíðliga seinnapartin vitjaðu vit umráði um Tiergarten, ið er stór lund í Berlin, ið er runt sjálvan djóragarðin. Vit hittu Otto von Bismarck, sóu sigurssúlu, ið varð klædd við gulli. Næmingarnir fingu høvið at standa undir liðini á sjálvum Bismarck.
Leiðin gekk síðani síðani til Kurfúrstendamm, ið er ein høvuðsgøtan í Berlin. Her vitjaðu vit djóragarðin, onkur handil fekk ágóðan av føroyskum ferðafólki, og kl. 18 varð farið í kirkju.
Kirkjan kallaðist Der Kaiser -Wilhelm-Gedachtnis - kirche - ein kirkja, ið var bumbað undir krígnum, men varðveitt sum leivd.
Afturkomin vóru fólk sera væl nøgd, og gleða seg til mánadagin, tá súkklutúrur á leivdunum av Berlin-múrinum er á skránni.
Øll hava tað gott, og lata heilsa.


text:
Polar Princess - mynd Kiran Jóanesarson
Polar Princess velur Viknet Internet frá Vikmar
Polar Princess velur eisini Viknet Internet frá Vikmar
Viknet er serlig fylgisveina Internet tænasta, ment av Vikmar til Føroyskar brúkarar men umfatar nú eisini við tænastur til Grønlenskar brúkarar.
Við Viknet loysnini frá Vikmar fær Polar Princess útyvir skjótt Internet eisini.:
- Viknet Radio við Viknet Radio fær manningin heilar 5 Føroyskar og ein Grønlensk útvarps rás.
- Viknet Media við Viknet Media fær manningin Føroyskar og Grønlenskar sendingar á serliga media teldu, og kunnu hesar síggjast tá ein hevur tíð
.
- Viknet Live TV við Viknet Live TV verður KvF stroyma umborð beinleiðis, eisini veður t.d. Føroyskur fótboltur, kappróður o.a. stroyma beinleiðis.(Grønlenskt beinleiðis sjónvarp kemur eisini skjótt)
Felags fyri omanfyru nevndu Viknet tænastur er, at hesar brúka IKKI data av Internet haldinum og tí kann manningin til ein hvørja tíð brúka hesar tænastur, uttan at hugsa um at hetta kann órógva Internet sambandið hjá skipinum.


text:
Elkervið
Ofta hevur orðafellið, “veikt net”, verið brúkt um føroyska elkervið, men hetta má sigast at vera misskilt, og tí er rættari at siga “viðkvæmt kervi”, tá vit tosa um sjálvt ravmagnið í kervinum ella netinum.
Linjurnar og elsteyrarnir hjá SEV eru hinvegin helst av teimum sterkast bygdu í heiminum, tí tey eru bygd til føroyska veðurlagið.
Elnýtslan ella ravmagnsmátturin á kervinum er avgerandi fyri, hvussu sterkt ella stívt netið er. SEV avger sostatt ikki einsamalt, hvussu sterkt netið er roknað í ravmagnsstyrki. Tann avgerðin liggur eisini hjá brúkaranum, sum skapar tørvin, tá hann tendrar kontaktina og vil hava streym av netinum.
Tað rullandi inertiið í maskinunum á framleiðsluverkunum - t.e. at allir lutir hava lyndi til áhaldandi rørslu - skal alla tíðina syrgja fyri, at ein støðugur frekvensur á 50 Hz er á kervinum. Harumframt skulu aðrar reguleringsskipanir syrgja fyri, at spenningurin er støðugur. Kervið er mest viðbrekið um náttina. Serliga í vikuskiftum og halgidagar er kervið viðkvæmt, tí tá er mátturin lægstur.


text:
Grindadráp
Skipan av grindadrápi í Klaksvík
Sýslumaðurin hevur grindadráp um hendi. Uppgávan hjá fyrisitingini er at samstarva við sýslumannin og grindaformenninar um mannagongdir og at skipa grindadrápið.
Grindaboð
Sýslumaðurin, Miðlan, grindaformenninir og Klaksvíkar Havn fáa grindaboðini sum skjótast, soleiðis at drápið kann verða so væl skipað, sum til ber.
Tá ið sýslumaðurin fær grindaboðini, boðar hann í arbeiðstíð Miðlan frá og aftan á arbeiðstíð sløkkiliðsstøðini frá, og syrgja tey fyri, at boðini verða givin víðari til formann á vegadeildini sum skjótast.
Tilmeldingin á landi
Grindamenn á sandinum melda seg til hjá uppskrivarum, sum eru í vesti.
Fyri at vissa seg um, at grindamenn verða skrivaðir upp, verða grindamenn bidnir um at stilla seg í røð við uppskrivararnar.
Tá tilmeldingin er liðug, skulu uppskrivararnir alt fyri eitt flýggja sýslumanninum listarnar til drápspart.
Uppskrivararnir hjálpa skrivifólkunum at lesa nøvnini.
At melda bát til
Tilmeldingin fer fram umborð á báti.
Bátar verða uppskrivaðir við navni, bátaánara og tali av grindamonnum.
Tá tilmeldingin er liðug, skulu uppskrivararnir uttan drál flýggja sýslumanninum listarnar til drápspart og viðvirka til, at seðlarnir koma skjótt út. Uppskrivararnir hjálpa skrivifólkunum at lesa bátanøvnini.
Tá skorið verður upp
Klaksvíkar Havn hevur skyldu til at ávísa hóskandi øki, sum verður nýtt til at skera upp. Klaksvíkar kommuna veitir hóskandi amboð til at leggja hvalir, so til ber at skera upp.
Upprudding
Tá liðugt er at skera upp, verður uppruddingin av havnaøkinum sett í gongd. Tekniska deild hjá kommununi samskipar hetta arbeiðið saman við Klaksvíkar Havn.


text:
Onkur hevði hug at finnast at skránni fríggjakvøldið, at seta kvæðarokkbólkin Týr at spæla aftan á Brian McFadden kundi kanska tykjast løgið. Men Týr smæddust ikki burtur, og teir fýra tónleikararnir tyktust slettis ikki merktir av, at eitt heimsnavn hevði staðið á pallinum beint áðrenn teir. Týr góvu áhoyrarunum eina framúr konsert, sum varð ein tann besta á festivalinum, og sum var tann besta festivalkonsertin hjá Týr í summar.
Summarfestivalurin
Kvæði, vísur og tungmálmsløg vórðu framførd ordiliga væl, og eina løtu var fremsti partur av Vágsbøi umskaptur til eitt stórt dansigólv, jørðin skalv tá ung sum gomul slóu ring, og dansaðu til Ormin Langa. Hendan rokktulkingin hjá Týr av mergjaða kvæðnum er vorðin fólkaogn í Føroyum, og er vorðin ein livandi partur av okkara mentan. Hon rakar føroysku fólkasálina beint í hjarta. Eisini Regin Smiðjur og Ólavur Riddararós fingu góða móttøku.
Ólavur Riddararós var sum vanligt ringast framførda lagið á konsertini, versini liggja soleiðis í tónaleguni, at Heri ljóðar sera kroystur, tá hann syngur tey. Hetta er sera synd, tí tolkiningin av kvæðnum er annara sera góð. Men neyðugt er, at teir flyta versini niður, tí sum er, riggar tað ikki. Heri hevur annars tikið seg nógv fram, sum sangara og syngur heilt væl.
Hail to the Hammer gjørdist eitt slag av hæddarpunkti. Lagið er eitt gott gamalt tungmálmslag, og varð framført við rætta tungmálmsanda, byrjanin var tung og ónd, og ljóðaði av miðøld. Endin var ein trummisolo, sum buldraði og brakaði.
Seinasta lagið hjá bólkinum var tað vanliga so góða “Sand in the wind”, men tað rakti ongantíð tær veruligu hæddirnar, framførslan tyktist ikki heilt so kekka hesa løtuna teir spældu hetta lag. Men tá teir komu út aftur at spæla eitt eykalag, spældu teir lagið, sum áhoyrararnir høvdu rópt eftir eina løtu: “Ramund hin unge”, og hetta framúrskarandi lag var ein orkubumba, sum fekk ordiligt lív í fjøldina.
Tað er ringt at ímynda sær, at Brian McFadden hevði megnað at fara á pallin aftan á Týr.
Bólkurin hevur seinnu árini tikið seg nógv fram, og kvæðini fingu á seinnu fløguni “Eric The Red” ein enn størri leiklut í tónleikinum. Í tungmálmsheiminum hjá Týr riggar hetta ótrúliga væl. Bólkurin er stutt sagt ein knasandi góður og sera egin tungmálmsbólkur. Teir liva fyri tónleikinum, og ganga upp í tað við hjarta og sál, tað er ordiliga stuttligt at síggja hvussu nógv teir meina tað.


text:
Leygardagin 27. oktober 2018 skipa Sláið Ring og Norðurlandahúsið fyri tiltakinum kvæðastevna, fyrilestrar og dansur. Byrjað verður kl. 15:00.
Fyrilestrarnar kemur Egil Bakka, ið er professari í tónleikavísindi við universitetið í Tróndheimi, at halda. Egil Bakka hevur eisini arbeitt nógv við siðaarvi í norskum fólkadansi.
Í blaðnum Faroe Isles Review, Volume 2, No 2, 1977, ið Bókagarður gav út, hevur Egil Bakka eina sera áhugaverda grein um føroyska dansin.
Egil Bakka kemur at halda tveir fyrilestrar. Annar hevur heiti: Færøysk dans i historisk perspektiv og hin eitur: Minder fra indsamling på Færøyene på 1970 åra.
Eftir fyrilestrarnar verður farið upp á gólv.
Eftir fyrra fyrilesturin leggur Norðstreymoyar Dansifelag fyri við Grettiskvæði. Dávur Emil Samuelsen skipar. Eftir seinna fyrilesturin verður tað Klaksvíkar Dansifelag, ið leggur fyri við Ebbe Skammelsen. Leivur Jacobsen skipar.
Tiltakið er alment og ókeypis. Eisini verður tiltakið stroymt – sí leinki á nlh.fo og facebook:
- https://www.nlh.fo/#/3342/kvaedastevna-fyrilestrar-og-dansur
- https://www.facebook.com/events/2222399068005139/
Skrá
- Kl. 15:00 Færøysk dans i historisk perspektiv, fyrri fyrilesturin við Egil Bakka, professara við universitetið í Tróndheimi
- Kl. 16:00 Grettis kvæði
- Kl. 16:45 Steðgur – til ber at keypa sær okkurt gott í SMAKKA; tey, ið vilja hava okkurt at eta skulu helst bíleggja frammanundan. Sí matarskránna niðanfyri.
- Kl. 17:15 Minder fra indsamling på Færøyene på 1970 åra, seinri fyrilesturin við Egil Bakka, professara við universitetið í Tróndheimi
- Kl. 18:00 Ebbe Skammelsøn
- Kl. 18:30 Frítt at skipa – hesin partur verður ikki stroymdur
Matarskrá:
Súpan v. breyði: 89kr. Við salati 129kr
Grillað rugbreyðstvíflís: 89kr. Við salati 129kr
Rugbreyð v. sild, eggi og hummus: 89kr
Bolla v. osti og súltitoy: 30kr


text:
Til eitt og hvørt høvið
Vit framleiða faldarar í øllum vanligum støddum. Okkara maskinur gera tað møguligt at framleiða faldararnar skjótt, sum skapar eina sera stutta avgreiðslutíð. Eisini hava vit møguleika til at sniðgeva og gera layout.
Um Faldarar
Pappír
Vit hava stórt úrvæl av pappíri í ymsum tjúktum. Møguligt er at fáa 80gr heilt upp til 350gr pappír. Tað er møguligt at velja ímillum blankt (coated) og matt (uncoated) pappír.
Støddir
Okkara mest umtókta stødd er A5 faldarar 148 x 210 mm. Síðani koma A4 faldarar 210 x 297 mm. Eisini er møguligt at fáa faldarar við serligum foldi. T.d. Trifold og Z fold. Um tú hevur ein fyrispurning uppá serstakar støddir so ert tú vælkomin at seta teg í samband við okkum og vit kunnu koma fram til eina loysn.
Sniðgeving
Vit hava møguleika til at gera layout til faldarar eftir ávísum tørvi. Faldarin verur ikki prentaður fyrr enn kundin er nøgdur og hevur góðkent sniðið.
Endamál
Okkara faldarar kunnu brúkast til ymisk endamál. T.d. lýsingar, vegleiðingar og mangt annað. Um boðskapurin er ov breiður til ein faldara leitar tú kanska heldur eftir einum hefti.


text:
Eftir hvíld í tveir dagar skulu føroysku U17-genturnar í hondbólti aftur á vøllin hósmorgunin.
Eftir óhepna javnleikin ímóti Grikkalandi mánadagin, liggja Føroyar á triðja plássi í bólki A, eitt stig aftanfyri Ukraina á øðrum plássi, ið gevur atgongd til hálvfinaluna.
Hósmorgunin spæla Føroyar seinasta dystin í bólkaspælinum ímóti júst Ukraina, so tað verður rætt og slætt ein lagnudystur, har vinnarin skal spæla hálvfinalu ímóti vinnaranum av bólki B.
Frammanundan hava Føroyar tapt tepur ímóti Serbia við úrslitinum 30-26, vunnið stórsigur á Bulgaria við úrslitinum 37-20 og so 23-23 javnleikin ímóti Grikkalandi.
Ukraina hevur spælt ímóti somu liðum, og hava vunnið 19-18 á Grikkalandi og 30-20. Dystin ímóti Serbia tapti Ukraina 33-20.
Hesi úrslit munnu ikki gera føroysku vónirnar fyri einum hálvfinaluplássið minni, og vónin er at føroysku genturnar vísa størri neyvleika enn týsdagin. Gera tær tað, so verður hálvfinaludystur leiktur leygardagin. Sannlíkt verður Sveis so mótstøðuliðið, men eisini Litava og Georgia hava møguleikan.
Dysturin, Føroyar - Ukraina, kann stroymast við at trýsta HER


text:
Býráðsfundur 31. januar 2019 kl. 17
Býráðslimir: Tórbjørn Jacobsen, Terje B. Vestergaard, Helgi Lamhauge Petersen, Hans Jákup Johannesen, Etly Nord Højgaard, Kári Egholm Jacobsen, Jonhard Danielsen, Jonnhild Reynholdsdóttir, Jóhan Vest, Kristian Gaardbo og Selinda í Heiðunum.
Varalimir: Sæunn Ólavsdóttir Hansen, Annfinnur Garðalíð og Elnar Rasmussen
Ikki møtt: Helgi Lamhauge Petersen, Hans Jákup Johannesen og Jonhard Danielsen
1/19: Umsókn um vegsamband til sethúsini Heiðavegur 28, Saltangará
Eigararnir av matr. nr. 233m heita á kommununa um at gera vegatkomu til sethús teirra frá matr. nr. 246s.
-Byggi- og býarskipanarnevndin mælir til at geva loyvi til atkomuveg úr grótbrotinum, treytað av at kommunan ongar útreiðslur hevur av hesum og at projektið verður góðkent av kommununi, áðrenn arbeiðið verður sett í verk.
-Býráðið hevur á fundi 31/1-2019 samtykt at taka undir við tilmælinum frá Byggi- og býarskipanarnevndini.
2/19: Miðbýarætlanin - Dagføring av gongubreyt framvið Heiðavegi
Eitt stig í miðbýarætlanini er at dagføra gongubreytina frá Hotel Runavík til Bónus, sum fevnir um miðbýarkjarnuna. Dentur verður lagdur á at skapa eitt hugnaligt og ferðslutrygt strekki framvið vegnum.
Tekniska deild mælir til, at hesin parturin av arbeiðinum verður sett í verk og fíggjað burturav játtanini til miðbýarætlanina.
-Byggi- og býarskipanarnevndin, Umhvørvisnevndin og Tekniska nevnd mæla til at taka undir við tilmælinum frá Teknisku deild.
-Fíggjarnevndin tekur undir við tilmælinum frá nevndunum.
-Býráðið hevur á fundi 31/1-2019 samtykt at taka undir við tilmælinum frá Byggi- og býarskipanarnevndini, Umhvørvisnevndini, Teknisku nevnd og fíggjarnevndini.
3/19: Atkomurættur til matr. nr. 54a í Lamba
Í samband við marknaumskipan millum matr. nr. 54e og 55b í Lamba verður atkoman frá Lambavegi til matr. nr. 54a avskorðin. Søkt verður um, at nýggj atkoma verður lýst yvir matr. nr. 60, sum er vegurin til gamla skúlan.
Tekniska deild mælir til at góðkenna uppskotið um atkomurætt til matr. 54a frá vegnum til skúlan.
-Byggi- og býarskipanarnevndin mælir til at taka undir við tilmælinum frá Teknisku deild.
-Býráðið hevur á fundi 31/1-2019 samtykt at taka undir við tilmælinum frá Byggi- og býarskipanarnevndini.
4/19: Umsókn um neystagrundstykkir í Søldarfirði
Búnaðarstovan hevur sent umsókn um keyp av neystagrundstykkjum í Søldarfirði til ummælis. Talan er um øki ímillum matr. nr. 47t og 47u, har matr. nr. 47t verður víðkað suðureftir og restin býtt sundur í 2 grundstykkir, við einum geira ímillum. Økið, sum talan er um, er í býarplaninum útlagt sum D14-øki, sum er neystaøki.
-Byggi- og býarskipanarnevndin mælir til at viðmæla umsóknini.
-Vinnu- og havnarnevndin mælir til at taka undir við tilmælinum frá Teknisku deild og at umsøkjararnir sjálvir bera allar útreiðslur av verkætlanini, her undir eisini atkoma, vatn og kloakk v.m.
-Býráðið hevur á fundi 31/1-2019 samtykt at taka undir við tilmælinum frá Byggi- og býarskipanarnevndini og Vinnu- og havnarnevndini. Samtykt varð at kommunan keypir stykkið frá Búnaðarstovuni og selur víðari til umsøkjararnar (smb. fráboðan frá Búnaðarstovúni).
Áseting av keypsprísi fyri grundstykki til neyst verður lagt fyri býráðið á komandi fundi.
5/19: Broyting av byggisamtyktini viðv. ásetingum fyri neystaøki í kommununi
Tekniska deild mælir til at broyta ásetingina í byggisamtyktini fyri neystaøki soleiðis:
Neyst, sum standa í øðrum økjum enn neystaøkjum, kunnu, um býráðið loyvir tí, verða viðgjørd eftir ásetingunum fyri neyst.
-Byggi- og býarskipanarnevndin mælir til at taka undir við tilráðingini frá Teknisku deild.
-Vinnu- og havnarnevndin mælir til at broyta ásetingina fyri neyst soleiðis:
Onnur viðurskifti: Neyst, sum standa í øðrum økjum enn neystaøkjum, kunnu, um býráðið loyvi tí, verða viðgjørd eftir ásetingunum fyri neyst.
-Býráðið hevur á fundi 31/1-2019 samtykt at taka undir við tilmælinum frá Byggi- og býarskipanarnevndini og Vinnu- og havnarnevndini.
6/19: Framhald av útstykkingini á Hórheiðum á Skála
Fyrireikingarnar til byggistig I í nýggju útstykkingini á Hórheiðum við projektering av 17-18 grundstykkjum er í gongd, og arbeiðið at fyrireika framhald av útstykkingini er eisini byrjað. Í hesum sambandi er neyðugt at broyta býarplanin frá C21-øki (Alment endamál) til sethúsaøki áðrenn farið verður undir 2. byggistig. Neyðugt er eisini at keypa nakað av lendið afturat til víðkanina.
-Byggi- og býarskipanarnevndin mælir til, at hildið verður áfram við fyrireikingunum av víðkanini av útstykkingini við Hórheiðar.
-Býráðið hevur á fundi 31/1-2019 samtykt at taka undir við tilmælinum frá Byggi- og býarskipanarnevndini.
7/19: Uppskot til nýggja útstykking í Æðuvík
Tað hevur verið stórur áhugi fyri grundstykkjum í Æðuvík og nú er seinasta stykkið selt. Kommunan eigur eitt øki, sum er slætt og sær út til at verða lætt at fara í holt við. Tað fyriliggur ein skipanarætlan um víðkan av Lítlatúni við 7 grundstykkjum eystureftir.
-Byggi- og býarskipanarnevndin mælir til, at útstykkingin verður liðugt projekterað og gjørd klár til útbjóðing.
-Býráðið hevur á fundi 31/1-2019 samtykt at taka undir við tilmælinum frá Byggi- og býarskipanarnevndini.
8/19: Broyting av byggisamtyktini í Funningi
Í samband við at kommunan hevur keypt eitt øki við kirkjugarðin í Funningi til bygging av einum arbeiðsskúri til kirkjugarðin, er neyðugt at gera eina býarplansbroyting fyri at kunnu leggja økið saman við kommunalu ognini, tí økini hava hvør sína áseting (eldri bústaðarbygging og kirkjugarður). Skeytið kann ikki avgreiðast fyrrenn økini hava somu áseting í byggisamtyktini.
-Byggi- og býarskipanarnevndin mælir til at broyta byggisamtyktina soleiðis, at uml. 200 m2 av matr. nr. 161 í Funningi verður broytt frá B41-øki til C39-øki.
-Býráðið hevur á fundi 31/1-2019 samtykt at taka undir við tilmælinum frá Byggi- og býarskipanarnevndini.
9/19: Broyting av leigutaksti fyri bátalegupláss og leigulendi til bingjur.
Takstirnir fyri bátalegupláss og leigu av lendi á havnarlagnum eru ikki broyttir síðan 2002.
-Vinnu- og havnarnevndin mælir til, at taka undir við broytingini av reglugerðini og at takstirnir fyri bátalegupláss og leigu av grundøki undir bingjum verður broytt smb. uppskotinum soleiðis:
Prísbólkur 1 breidd 0-199, Fýramammafar og minni frá 550 til 1000 kr um árið
Prísbólkur 2 breidd 200-229 Seksmannafar frá 900 til 1800 kr um árið
Prísbólkur 3 breidd 230-259 Áttamannafar frá 1320 til 2000 kr um árið
Prísbólkur 4 breidd 260-289 Tíggjumannafar frá 1480 til 2500 kr um árið
Prísbólkur 5 breidd 290-319 Seksaringar frá 1800 til 3000 kr um árið
Prísbólkur 6 breidd 320-349 Deksbátar frá 3000 til 4000 kr um árið
Prísbólkur 7 breidd 350-389 5000 kr um árið
Prísbólkur 8 breidd 389- 6000 kr um árið
Leiga av øki undir bingju verður broytt frá 75 til 150 kr/m2 pr. hálvár.
-Fíggjarnevndin tekur undir við tilmælinum frá Vinnu- og havnarnevndini.
-Býráðið hevur á fundi 31/1-2019 samtykt at taka undir við tilmælinum frá Vinnu- og havnarnevndini og fíggjarnevndini.
10/19: Keldan í Skálafirði søkir um loyvi at taka vatn til orkuframleiðslu
Keldan søkir um loyvi at gagnnýta vatn úr Svínagjógv, Garðará og Øksnagjógv í Skálafirði til orkuframleiðslu.
Ummæli frá Teknisku deild: Runavíkar kommuna brúkar í dag Svínagjógv til drekkivatnsveiting. Goymslan í Skálafirði er 15-20 m3 og skal tvífaldast. Nýtslan í Skálafirði liggur um 5 m3/tíma.
Vatnverkið og Tekniska deild meta, at tørvurin hjá bygdini Skálafjørður kann nøktast við upplandinum sunnan fyri Garðará.
Tekniska deild mælir til, at Svínagjógv við upplandsøki suður til Garðará framhaldandi bert er ætlað til drekkivatnsveiting, fyri at tryggja góðsku og nøktandi vatnmongd. Tekniska deild kann viðmæla, at Keldan kann brúka Garðará og Øksnagjógv til orkuframleiðslu um Umhvørvisstovan gevur Kelduni loyvi til at taka vatn.
-Tekniska nevnd mælir til at taka undir við tilmælinum frá Teknisku deild.
-Býráðið hevur á fundi 31/1-2019 samtykt at taka undir við tilmælinum frá Teknisku nevnd.
11/19: Ferðsluviðurskiftini við Glyvra skúla
Ferðsluviðurskiftini við skúlan á Glyvrum eru ein avbjóðing í samband við av- og áseting av skúlabørnum. Fleiri uppskot hava verið frammi um betringar fyri at avvikla ferðsluna á ein tryggan hátt og mælir Tekniska deild til, at avgerð um detaljur í uppskot 1 ella 2 verður gjørt í samráð við trafiksikkerhedsrevisor og at biðja um viðmerkingar frá skúlastýri og skúlabussførarum til uppskotið.
-Mentanarnevndin og Tekniska nevnd mæla til at gera uppskot til endaliga loysn, sum nøktar tørvin og lýkur treytirnar fyri eini góðari loysn á ferðsluviðurskiftunum.
-Tekniska nevnd tekur undir við tilmælinum frá Mentanarnevndini.
-Býráðið hevur á fundi 31/1-2019 samtykt at taka undir við tilmælinum frá Mentanarnevndini og Teknisku nevnd.
12/19: Verkætlan um staðarnøvn í Runavíkar kommunu
Í Runavíkar kommunu eru 15 bygdir og er ymiskt hvat gjørt er fyri at varðveita søgu og samleika hjá ymsu bygdunum. At hvørjari bygd er knýtt ørgrynna av staðarnøvnum og kann vandi verða fyri, at staðarnøvnini fara við teim eldur fólkunum, um tey ikki verða skrásett.
Mentanardeildin mælir til at gera eina verkætlan við staðarnøvnum í Runavíkar kommunu og velja ein ábyrgdarpersón at standa fyri hesum arbeiði.
-Mentanarnevndin samtykti at biðja mentanardeildini um at gera eitt tilmæli til fundin í februar um, hvussu arbeiðið kann skipast.
-Býráðið hevur á fundi 31/1-2019 samtykt at taka undir við tilmælinum frá mentanarnevndini.
13/19: 2. viðgerð av eykajáttan - Frárensluvatn á havnarlagnum
Heilsufrøðiliga Starvsstovan krevur, at frárensluviðurskiftini í “Beta bygninginum” fáast í rættlag, um virksemið skal kunna halda áfram í bygninginum.
Kostnaðurin fyri at fáa viðurskiftini í rættlag eru mettur til 800t kr.
-Vinnu- og havnarnevndin mælir til, at viðurskiftini verða fingin uppá pláss og at málið um fígging verður beint í fíggjarnevndina.
-Fíggjarnevndin tekur undir vid Vinnu- og havnarnevndini og mælir til at veita eina eykajáttan áljódandi 800t kr, sum verður fíggjað av meirinntøku hjá Runavíkar havn.
-Býráðið hevur á fundi 29/11-2018 samtykt, við 1. viðgerð, at taka undir við tilmælinum frá fíggjarnevndini.
- Býráðið hevur á fundi 31/1-2019 samtykt, við 2. viðgerð, at taka undir við tilmælinum frá fíggjarnevndini.
14/19: Ársroknskapur fyri Kongshavnar havnarstýri
-Fíggjarnevndin mælir til at góðkenna ársroknskapin hjá Kongshavnar havnarstýri fyri 2017.
-Býráðið hevur á fundi 31/1-2019 samtykt at taka undir við tilmælinum frá fíggjarnevndini.
15/19: Endurnýggjan av matstovu- og skeinkiloyvi til Hotel Runavík
Teknisk viðgerð av almennum loyvi fevnir um brunakrøv og verða hesi regluliga uppfylgd. Hølini eru góðkend til alment loyvi. Sambært tekniskum krøvum kann umsóknin um endurnýggjan av matstovu- og skeinkiloyvi játtast.
-Fíggjarnevndin tekur undir við, at matstovu- og skeinkiloyvið hjá Hotel Runavík verður endurnýggjað.
-Býráðið hevur á fundi 31/1-2019 samtykt, við 8 atkvøðum fyri og 2 ímóti, at taka undir við tilmælinum frá fíggjarnevndini.
16/19: Rakstrarætlan fyri Kongshavnar havnastýri
-Fíggjarnevndin mælir til at góðkenna rakstrarætlanina fyri 2019 hjá Kongshavnar havnarstýri.
-Býráðið hevur á fundi 31/1-2019 samtykt at taka undir við tilmælinum frá fíggjarnevndini.


text:
- Tíðindi, mentan og ítróttur
Onnur flogfeløg enn Atlantic fluttu 72.000 fólk
Onnur flogfeløg enn Atlantic Airways fluttu sløk 72.000 ferðafólk til Føroya og úr Føroyum í fjør.
Ferðafólkatalið hjá Atlantic Airways var 338.000 í 2019.
424.300 fólk komu og fóru um flogvøllin í Vágum. Vøksturin hjá Atlantic Airways var 10 prosent í fjør.
Vøksturin hjá Vága floghavn var 12 prosent.
Umframt tey 338.000 fólkini, sum Atlantic Airways flutti til Føroya og úr Føroyum, fleyg felagið leigutúrar við knpppliga 107.500 ferðafólkum. Ferðafólkatalið í 2019 var tí 445.639.
Og tyrlurnar fluttu góð 14.500 ferðafólk í fjør.
Sí eisini


text:
Bert lov at hava 1 spælara úr bestu deilduni, ið hevur leikt hettar kappingarári. Tá er liðið eisini automatiskt í betra/vanliga bólkinum
Glaðir amatørar er fyri lið, ið ikki hava spælt fyrr, nýbyrjarar og lið, ið meta at støðið ikki er til betra/vanliga bólkin. . Um liðið stendur av nøkrum/fleiri gomlum flogbóltsspælarum er, er viðmælt at melda til í betra/vanliga bólkinum
2 kvinnur skulu vera á bananum allatíð, bert lov at gera undirhondsserv, hæddin á netinum er millum kvinnuhædd og manshædd umleið 2.33cm hædd
Byrja verður kl 10, leygardag 28 apríl. Kappingin er umleið 4 tímar (um nógvir dystir vera ordiliga javnir og spennandi so sindur longri)
Melda til á fleyr@fleyr.fo, viðmerk hvørja kapping tit luttaka í
Freistin at melda til er 25.apríl kl 22


text:
TÍÐINDI
Dráttur staðfesti oddasessin
Fleyr – Dráttur (23-25,25-17,11-25, 22-25 ) Toppdystur var í Gundadalshøllini leygardagin, har ...
1. deild menn - Ternan - Fleyr 0-3
Hesir flottu menn vunnu ein tryggan 3 - 0 sigur á einum vælmannaðum Ternuliðið hjá 1 deild monnum á Toftum í kvøld.Sjúrður N, Niels N, ...
1. Deild hjá Fleyr kvinnum í steypakappingini
Fleyr í 1.deild hjá kvinnum hava í kvøld vunniđ sær pláss til bólkaspæl í steypakappiningi. Dystur var í millum KÍF, sum eisini spæla í ...
FK-Cup 2015 kappingin fyri yngri
Tíðindarskriv So fer árliga flogbóltskappingin FK-‐cup av ...
MM ÍF - Fleyr - Dystarfrásøgn
MM Fleyr fekk ein góðan start. Tað var langtsíðani seinast, at Fleyr hevur vunnið í Fuglafirði í bestu deildini hjá monnum. Onkur vildi verða ...
FK-cup 2015 skrá
Her er skráin til FK-cup 2015 ...
Venjingartíðir 2015/2016
Góðu FleyrararHer er yvirlitið yvir venjingar hjá fleyr kappingarárið 2015/16Ætlanin er at byrja við full power frá í komandi viku.Vinaliga Heini WeiheFormaður ...
Aðalfundur 29. Apríl 2015
Aðalfundur 29. Apríl 2015Kalla verður inn til aðalfund Mikudagin 29. Apríl kl. 20.00 í Fleyrhølunum.Skrá:1. Val av orðstýrara2. Formaðurin greiðir frá virki Fleyr’s í farna ...
Fleyr og Kyndil til reiðar til útbygging í Gundadali
Ætlanin at útbyggja Gundadalshøllina til dupulthøll er nú komin so væl áleiðis, at Tórshavnar kommuna hevur lagt eitt sáttmálauppskot fyri Fleyr, Kyndil og ...
FM Vinnarar í flogbólti 2015
Her eru nakrir stoltir/stoltar FM-vinnarar :) Gentur 12 Dreingir 14 Dreingir 16 ...
1. deild kvinnur hjá Fleyr føroyameistarar.
A-liði hjá kvinnunum hevur vunnið 1. deild. Liðið hevur verið sera sannførandi í ár. Umframt at vinna allar dystirnar í landskappingini, vunnu tær ...
Uppafturtøka av eyka eyka aðalfundinum
Góðu FleyrararFleyr fer at taka eyka aðalfundin uppaftur, sum var 11. des 2014. Nú er uppskot komið frá kommununi um Gundadalshøllinina, til okkkum at taka ...
Eyka eyka aðalfundur
Eyka eyka aðalfundur verður hósdagin 11.12.2014 kl 19 í fleyrhølinum ...
Skúlin á Argjahamri
Fimleikahøll í skúlin á Argjahamri er stongd frá mánadagin 01. desember til og við fríggjadagin 05. desember vegna roynd.Venjing byrjar aftur mánadagin 08. desembur.vhFLEYR ...
Eykaaðalfundur
Til allar limir í Fleyr!Kallað verður til eykaaðalfund í Fleyrhølunum hósdagin 4. Des. kl. 20.00.Í hesum sambandi hevur kommunan kunnandi fund í Dansifrøði (sama dag ...


text:
Nú Jatnatøk ikki bleiv hildi, valdi FÍF at skipa fyri opnari kapping á Tórsbreyt. Millum kappingarnar var 3000 m, og valdi eg at melda meg til. Hugsaði hetta var góð test hjá mær nú Ólavsøkurenningin stundar til. Eg havi vant eitt sindur meira skipa í seinastuni, so formurin er uppgangandi, men enn manglar nakað í fyri at eg kann siga eg eri nøgdur.
So í dag var mítt mál at koma undir 11:30, altso umleið 3:50 pr. km. Gutti legði hart út, og eg royndi at hanga í eina rundu ella báðar tvær. Eg rundaði 1 km við 3:32, nógv betur enn eg havði vænta, næsti 3:39 og tann seinasti 3:43. Gott at eg valdi at hanga meg í Gutta. Sera væl nøgdur, og sjálvandi sera spentur til Ólavsøkurenningina sum verður mánakvøldi 27. juli.
Stuttligt at renna á Tórsbreyt í dag. Veðrið var av ti fagrasta, bert spell at so fá valdi at luttaka.